qundao/data-zh-poetry huggingface dataset:
七言四韵十六首·其六
作者：張伯端
朝代：宋

人人盡有長生藥，自是愚迷枉擺拋。
甘露降時天地合，黄芽生處坎離交。
井蛙應謂無龍窟，籬鶠爭知有鳳巢。
丹熟自然金滿屋，何須尋草學燒茅。
七言四韵十六首·其四
作者：張伯端
朝代：宋

此法真中妙更真，都緣我獨異於人。
自知顛倒由離坎，誰識浮沉定主賓。
金鼎欲留朱裏汞，玉池先下水中銀。
神功運火非終夕，現出深潭日一輪。
三界惟心
作者：張伯端
朝代：宋

三界惟心妙理，萬物非此非彼。
無一物非我心，無一物是我己。
五言
作者：張伯端
朝代：宋

女子著青衣，郎君披素練。
見之不可用，用之不可見。
恍惚裏相逢，杳冥中有變。
一霎火焰飛，真人自出現。
人我
作者：張伯端
朝代：宋

我不異人，人心自異。
人有親疏，我無彼此。
水陸飛行，等觀一體。
貴賤尊卑，首足同己。
我尚非我，何嘗有你。
彼此俱無，衆泡歸水。
即心是佛頌
作者：張伯端
朝代：宋

佛即心兮心即佛，心佛從來皆妄物。
若知無佛復無心，始是真如法身佛。
法身佛，沒模樣，一顆圓光含萬象。
無體之體即真體，無相之相即實相。
非色非空非不空，不動不靜不來往。
無異無同無有無，難取難捨難聽望。
內外圓通到處通，一佛國在一沙中。
一粒沙含大千界，一箇身心萬箇同。
知之須會無心法，不染不滯爲浄業。
善惡千端無所爲，便是南無及迦葉。
圓通
作者：張伯端
朝代：宋

見了真空空不空，圓明何處不圓通。
根塵心法都無物，妙用方知與物同。
寶月
作者：張伯端
朝代：宋

一輪明月當虛空，萬國清光無障礙。
收之不聚撥不開，前之不進後不退。
彼非遠兮此非近，表非外兮裏非內。
同中有異異中同，問你傀儡會不會。
心經頌
作者：張伯端
朝代：宋

藴諦根塵空色，都無一法堪言。
顛倒之見已盡，寂靜之體翛然。
性地頌·其一
作者：張伯端
朝代：宋

佛性非同異，千燈共一光。
增之寧解溢，減著且無傷。
取捨皆爲過，焚漂總不妨。
見聞知覺法，無一可猜量。
性地頌·其三
作者：張伯端
朝代：宋

視之不可見其形，及至呼之又却應。
莫道此聲如谷響，若還無谷有何聲。
性地頌·其二
作者：張伯端
朝代：宋

如來妙體遍河沙，萬象森羅無障遮。
會得圓通真法眼，始知三界是吾家。
性地頌·其五
作者：張伯端
朝代：宋

不移一步到西天，端坐諸方在目前。
項後有光猶是幻，雲生足下未爲仙。
性地頌·其六
作者：張伯端
朝代：宋

求生本自無生，畏滅何曾暫滅。
眼見不如耳見，口說爭如鼻說。
性地頌·其四
作者：張伯端
朝代：宋

一物含聞見覺知，蓋諸塵境顯其機。
靈常一物尚非有，四者憑何作所依。
抱一
作者：張伯端
朝代：宋

國富民安後，修成體屬乾。
凝神歸妙道，抱一守丹田。
去住渾無礙，昇騰任自然。
九年功滿日，獨步大羅仙。
挨排四象生真土詩
作者：張伯端
朝代：宋

東方青龍西白虎，南面朱雀北玄武。
四獸猙獰不可當，定計將軍能作主。
兩手擒來合戰時，正見中秋月當午。
殺氣驚天動鬼神，用盡周星震區宇。
須臾戰罷兵器收，産顆明珠號真土。
採珠歌
作者：張伯端
朝代：宋

貧兒衣中珠，本自圓明好。
不會自尋求，却數他人寶。
數他寶，終無益，只是教君空費力。
爭如認取自家珍，價值黄金千萬億。
此寶珠，光最大，遍照三千大千界。
從來不解少分毫，剛被浮雲爲障礙。
自從認得此摩尼，泡體空花誰更愛。
佛珠還與我珠同，我性即歸佛性海。
珠非珠，海非海，坦然心量包法界。
任你塵囂滿眼前，定慧圓明常自在。
不是空，不是色，內外皎然無壅塞。
六通神慧妙無窮，自利利他寧解極。
見即了，萬事畢，絕學無爲度終日。
怕兮如未兆嬰兒，動止隨緣無固必。
不斷妄，不修真，真妄之心總屬塵。
從來萬法皆無相，無相之中有法身。
法身即是天真佛，亦非人兮亦非物。
浩然充塞天地間，只是希夷并恍惚。
垢不染，光自明，無法不從心裏生。
心若不生法自滅，即知罪福本無形。
無佛修，無法說，丈夫智見自然別。
出言便作獅子鳴，不似野牛論生滅。
沐浴
作者：張伯端
朝代：宋

刑德同生殺，加臨二八門。
丹砂宜沐浴，神水灌靈根。
閉兌留金汞，禁關養魄魂。
不須行火候，鑪裏自溫溫。
滿庭芳
作者：張伯端
朝代：宋

真鐵牛兒，形容醜惡，性剛偏好爭馳。人人皆有，那角解牽騎。種就黃芽滿院，更須用、神水澆之。宮裡，若無此獸，安得似嬰兒。乾坤真動靜，生成家活，總賴於伊。飢餐虎髓，渴飲水銀池。夜半牽車進火，霞光迸、海底騰輝。牧童笑，華池宴罷，乘個月明歸。
火記六百篇
作者：張伯端
朝代：宋

火記六百篇，十月如轉轂。
朝昏各一卦，屯蒙相趁逐。
子時發陽火，二百一十六。
午時起陰爻，十八八箇足。
鉛消汞自乾，熏蒸丹已熟。
陰盡變純陽，體貌如瓊玉。
無心頌
作者：張伯端
朝代：宋

堪笑我心，如頑如鄙。
兀兀騰騰，任物安委。
不解修行，亦不造罪。
不曾利人，亦不私己。
不持戒律，不徇忌諱。
不知禮樂，不行仁義。
人間所能，百無一會。
饑來吃飯，渴來飲水。
困則打睡，覺則行履。
熱則單衣，寒則蓋被。
無思無量，何憂何喜。
不悔不謀，無念無意。
凡生榮辱，逆旅而已。
林木棲鳥，亦可爲比。
來且不禁，去亦不止。
不避不來，無讚無毀。
不厭醜惡，不羨善美。
不趣靜室，不遠鬧市。
不說人非，不誇己是。
不厚尊崇，不薄賤稚。
親愛冤仇，大小內外。
哀樂得喪，欽侮險易。
心無兩睹，坦然一揆。
不爲福先，不爲禍始。
感而後應，迫而後起。
不畏鋒刀，焉怕虎兕。
隨物稱呼，豈拘名字。
眼不就色，聲不來耳。
凡所有相，皆屬妄僞。
男女形聲，悉非定體。
體相無心，不染不礙。
自在逍遥，物莫能累。
妙覺光圓，映徹表裏。
包裹六極，無有遐邇。
光兮非光，如月在水。
取捨既難，復何比擬。
了茲妙用，迥然超彼。
或問所宗，此而已矣。
無罪福
作者：張伯端
朝代：宋

終日行不曾行，終日坐何曾坐。
修善不成功德，造惡元無罪過。
時人若未明心，莫執此言亂做。
死後須見閻王，難免鑊湯碓磨。
石橋歌
作者：張伯端
朝代：宋

吾家本住石橋北，山鎮水關森古木。
橋下澗水徹崑崙，山下有泉香馥郁。
吾居山內實堪誇，遍地均栽不謝花。
山北穴中藏猛虎，出窟哮吼生風霞。
山南潭底隠蛟龍，騰雲降雨山濛濛。
二獸相逢鬥一場，玄味隠伏皆真祥。
景堪美，吾暗喜，自斟自酌醺醺醉。
醉彈一曲無弦琴，琴裏聲聲教仔細。
可煞醉後沒人知，昏昏默默恰如癡。
仰觀造化工夫妙，日還西出月東歸。
天是地，地是天，反覆陰陽合自然。
識得五行顛倒處，指日升霞歸洞天。
黄金屋，白玉椽，玉女金童日侍前。
南辰北斗分明布，森羅萬象現無邊。
無晝夜，要綿綿，聚散周天火候全。
若問金丹端的處，尋師指破水中鉛。
木生火，金生水，水火須分前後隊。
要辨浮沉識主賓，鉛銀砂汞方交會。
有剛柔，莫逸意，知足常足歸本位。
萬神齊賀太平年，恁時國富民歡喜。
此個事，好推理，同道之人知此義。
後來一輩學修真，只說存養并行氣。
在眼前，甚容易，得服之人妙難比。
先且去病更延年，用火烹煎變陽體。
學道人，去思已，休問旁門小法制。
只知目下哄得人，不覺自身暗憔悴。
勸後學，須猛縶，莫徒拋家住他地。
妙道不離自家身，豈在千山并萬水。
莫因循，自貪鄙，火急尋師覓玄旨。
在生若不學修行，未必來生甚胎裏。
既有心，要終始，人生大事惟生死。
皇天若負道心人，令我三塗爲下鬼。
禪定指迷歌
作者：張伯端
朝代：宋

如來禪性如水，體靜風波自止。
興居湛湛常清，不獨坐時方是。
今人靜坐取證，不道全在見性。
性於見裏若明，見向性中自定。
定成慧用無窮，是名諸佛神通。
幾欲究其體用，但見十方虛空。
空中杳無一物，亦無希夷恍惚。
希恍既不可尋，尋之却成乖失。
只此乖失兩字，不可執爲憑據。
本心尚乃如空，豈有得失能所。
但將萬法遣除，遣令浄盡無餘。
豁然圓明自現，便與諸佛無殊。
色身爲我桎梏，且恁和光混俗。
舉動一切無心，爭甚是非榮辱。
生身只是寄居，逆旅主號毗盧。
毗盧不來不去，乃知生滅無餘。
或問毗盧何似，只爲有相不是。
眼前葉葉塵塵，塵葉非同非異。
况此塵塵葉葉，箇箇釋迦迦葉。
異則萬籟皆鳴，同則一風都攝。
若要認得摩尼，莫道得法方知。
有病用他藥療，病差藥更何施。
心迷須假法照，心悟法更不要。
又如昏鏡得磨，痕垢自然滅了。
本爲心法皆妄，故令難盡諸相。
諸相離了何如，是名至真無上。
若欲莊嚴佛土，平等行慈救苦。
菩提本願雖深，切莫相中有取。
此爲福慧雙圓，當來授記居先。
斷常纖塵有染，却於諸佛無緣。
翻念凡夫迷執，盡被情愛染習。
只爲貪著情多，常生胎卵化濕。
學道須教猛烈，無情心剛似鐵。
直饒父母妻兒，又與他人何別。
常守一顆圓光，不見可欲思量。
萬法一時無著，說甚地獄天堂。
然後我命在我，空中無升無墮。
出沒諸佛土中，不離菩提本坐。
觀音三十二應，我當亦從中證。
化現不可思議，盡出逍遥之性。
我是無心禪客，凡事不會揀擇。
昔時一箇黑牛，今日渾身總白。
有時自歌自笑，傍人道我神少。
爭知被褐之形，內懷無價之寶。
更若見我談空，恰似囫圇吞棗。
此法唯佛能知，凡愚豈解相表。
兼有修禪上人，只學鬥口合唇。
誇我問答敏急，却元不識主人。
蓋是尋枝摘葉，不解窮究本根。
得根枝葉自茂，無根枝葉難存。
便逞已握靈珠，轉於人我難除。
與我靈源妙覺，遠隔千里之殊。
此輩可傷可笑，空說積年學道。
心高不肯問人，枉使一生虛老。
乃是愚迷鈍根，邪見業重爲因。
若向此生不悟，後世爭免沉淪。
絕句·其一
作者：張伯端
朝代：宋

饒君了悟真如性，未免拋身却入身。
何似更兼修大藥，頓超無漏作真人。
絕句·其三
作者：張伯端
朝代：宋

鑑形閉氣思神法，初出艱難後坦途。
倏忽雖能遊萬國，奈何棄舊却移居。
絕句·其二
作者：張伯端
朝代：宋

投胎奪舍及移居，舊住名爲四果徒。
若解降龍并伏虎，真金起屋幾時枯。
絕句·其五
作者：張伯端
朝代：宋

俗語常言合聖道，宜向其中細尋討。
能將日用顛倒求，天地塵沙盡成寶。
絕句·其四
作者：張伯端
朝代：宋

釋氏教人修極樂，亦緣極樂是金方。
大都色相惟茲實，餘二非真謾度量。
絕句六十四首·其一
作者：張伯端
朝代：宋

先把乾坤爲鼎器，次摶烏兔藥來烹。
既驅二物歸黄道，爭得金丹不解生。
絕句六十四首·其一〇
作者：張伯端
朝代：宋

虛心實腹義俱深，只爲虛心要識心。
莫若鍊鉛先實腹，且教守取滿堂金。
絕句六十四首·其一一
作者：張伯端
朝代：宋

夢謁西華到九天，真人授我指玄篇。
其中簡易無多語，只是教人鍊汞鉛。
絕句六十四首·其一七
作者：張伯端
朝代：宋

震龍汞自出離鄉，兌虎鉛生在坎方。
二物總因兒産母，五行全要入中央。
絕句六十四首·其一三
作者：張伯端
朝代：宋

坎電烹轟金水方，火發崑崙陰與陽。
二物若還和合了，自然丹熟遍身香。
絕句六十四首·其一九
作者：張伯端
朝代：宋

西山白虎正猖狂，東海青龍不可當。
兩獸捉來令死鬥，鍊成一塊紫金霜。
絕句六十四首·其一二
作者：張伯端
朝代：宋

道自虛無生一炁，便從一炁産陰陽。
陰陽再合生三體，三體重生萬物昌。
絕句六十四首·其一五
作者：張伯端
朝代：宋

日居離位翻爲女，坎配蟾宮却是男。
不會箇中顛倒意，休將管見事高談。
絕句六十四首·其一八
作者：張伯端
朝代：宋

赤龍黑虎各西東，四象交加戊己中。
復姤自茲能運用，金丹誰道不成功。
絕句六十四首·其一六
作者：張伯端
朝代：宋

取將坎位中心實，點化離宮腹裏陰。
從此變成乾健體，潛藏飛躍盡由心。
絕句六十四首·其一四
作者：張伯端
朝代：宋

離坎若還無戊己，雖舍四象不成丹。
只緣彼此懷真土，遂使金丹有返還。
絕句六十四首·其七
作者：張伯端
朝代：宋

未鍊還丹莫入山，山中內外盡非鉛。
此般至寶家家有，自是愚人識不全。
絕句六十四首·其三
作者：張伯端
朝代：宋

休泥丹竈費工夫，鍊藥須尋偃月鑪。
自有天然真火用，不須柴炭及吹噓。
絕句六十四首·其三〇
作者：張伯端
朝代：宋

一陽纔動作丹時，鉛鼎溫溫照幌帷。
受氣之初容易識，抽添運用且防危。
絕句六十四首·其三一
作者：張伯端
朝代：宋

玄珠有象逐陽生，陽極陰消漸剝形。
十月霜飛丹始熟，恁時神鬼也須驚。
絕句六十四首·其三七
作者：張伯端
朝代：宋

天地盈虛自有時，審觀消息始知機。
由來庚甲申明令，殺盡三尸道可期。
絕句六十四首·其三三
作者：張伯端
朝代：宋

長男乍飲西方水，少女初開北地花。
若使青娥相見後，一時關鎖住黄家。
絕句六十四首·其三九
作者：張伯端
朝代：宋

玄牝之門世罕知，休將口鼻妄施爲。
饒君吐納經千載，爭得金烏搦兔兒。
絕句六十四首·其三二
作者：張伯端
朝代：宋

前弦之後後弦前，藥味平平氣象全。
採得歸來鑪裏鍛，鍛成溫養似烹鮮。
絕句六十四首·其三五
作者：張伯端
朝代：宋

日月三旬一遇逢，以時易日法神功。
守城野戰知凶吉，增得靈砂滿鼎紅。
否泰纔交萬物盈，屯蒙二卦受生成。
箇中得意休求象，若究群爻謾役情。
絕句六十四首·其三八
作者：張伯端
朝代：宋

要得谷神長不死，須憑玄牝立根基。
真精既返黄金室，一顆靈光永不離。
絕句六十四首·其三六
作者：張伯端
朝代：宋

卦中設象本儀形，得象忘言意自明。
後世迷徒惟泥象，却行卦炁望飛昇。
絕句六十四首·其三四
作者：張伯端
朝代：宋

兔雞之月及其時，刑德臨門藥象之。
到此金砂須沐浴，若還加火必傾危。
絕句六十四首·其九
作者：張伯端
朝代：宋

用鉛不得用凡鉛，用了真鉛也棄捐。
此是用鉛真妙訣，用鉛不用是誠言。
絕句六十四首·其二
作者：張伯端
朝代：宋

安鑪立鼎法乾坤，鍛鍊精華制魄魂。
聚散氤氳爲變化，敢將玄妙等閑論。
絕句六十四首·其二〇
作者：張伯端
朝代：宋

華嶽山頭雄虎嘯，扶桑海底牝龍吟。
黄婆自解相媒合，遣作夫妻共一心。
絕句六十四首·其二一
作者：張伯端
朝代：宋

月纔天際半輪明，早有龍吟虎嘯聲。
便好用心修二八，一時辰內管丹成。
絕句六十四首·其二七
作者：張伯端
朝代：宋

縱識朱砂及黑鉛，不知火候也如閑。
大都全藉維持力，毫髮差殊不作丹。
絕句六十四首·其二三
作者：張伯端
朝代：宋

用將須分左右軍，饒他爲主我爲賓。
大凡臨陣休輕敵，恐喪吾家無價珍。
絕句六十四首·其二九
作者：張伯端
朝代：宋

八月十五翫蟾輝，正是金精壯盛時。
若到一陽來起復，便堪進火莫延遲。
絕句六十四首·其二二
作者：張伯端
朝代：宋

先且觀天明五賊，次須察地以安民。
民安國富方求戰，戰罷方能見聖君。
絕句六十四首·其二五
作者：張伯端
朝代：宋

金翁本是東家子，送向西鄰寄體生。
認得喚來歸舍養，配將姹女作親情。
絕句六十四首·其二八
作者：張伯端
朝代：宋

契論經歌講至真，不將火候著於文。
要知口訣通玄處，須共神仙子細論。
絕句六十四首·其二六
作者：張伯端
朝代：宋

姹女遊從自有方，前行須短退須長。
歸來却入黄婆舍，嫁箇金翁作老郎。
絕句六十四首·其二四
作者：張伯端
朝代：宋

火生於木本藏鋒，不會鑽研莫强攻。
禍發只因斯害己，要須制伏覓金翁。
絕句六十四首·其五
作者：張伯端
朝代：宋

嚥津納氣是人行，有藥方能造化生。
鼎內若無真種子，猶將水火煮空鐺。
絕句六十四首·其五〇
作者：張伯端
朝代：宋

萬物芸芸各返根，返根復命即長存。
知常返本人難會，妄作招凶衆所聞。
絕句六十四首·其五一
作者：張伯端
朝代：宋

歐冶親傳鑄劍方，莫耶金水配柔剛。
鍊成便會知人意，萬里誅妖一電光。
絕句六十四首·其五七
作者：張伯端
朝代：宋

陰符寶字逾三百，道德靈文止五千。
今古上仙無限數，盡於此處達真詮。
絕句六十四首·其五三
作者：張伯端
朝代：宋

藥逢氣類方成象，道合希夷即自然。
一粒金丹吞入腹，始知我命不由天。
絕句六十四首·其五九
作者：張伯端
朝代：宋

了了心猿方寸機，三千功行與天齊。
自然有鼎烹龍虎，何必擔家戀子妻。
絕句六十四首·其五二
作者：張伯端
朝代：宋

敲竹喚龜吞玉芝，鼓琴招鳳飲刀圭。
近來透體金光現，不與常人話此規。
絕句六十四首·其五五
作者：張伯端
朝代：宋

大藥修之有易難，也知由我亦由天。
若非積行施功德，動有群魔作障緣。
絕句六十四首·其五八
作者：張伯端
朝代：宋

饒君聰慧過顔閔，不遇師傳莫强猜。
只爲丹經無口訣，教君何處結靈胎。
絕句六十四首·其五六
作者：張伯端
朝代：宋

三才相盜食其時，此是神仙道德機。
萬化既安諸慮息，百骸俱理證無爲。
絕句六十四首·其五四
作者：張伯端
朝代：宋

赫赤金丹一日成，古仙垂語實堪聽。
若言九載三年者，盡是推延款日程。
絕句六十四首·其八
作者：張伯端
朝代：宋

竹破須將竹補苴，覆雛當用子爲之。
萬般非類徒勞力，爭似真鉛合聖機。
絕句六十四首·其六
作者：張伯端
朝代：宋

調和鉛汞要成丹，大小無傷兩國全。
若問真鉛是何物，蟾光終日照西川。
絕句六十四首·其六〇
作者：張伯端
朝代：宋

未鍊還丹須急鍊，鍊了還須知止足。
若也持盈未已心，不免一朝遭殆辱。
絕句六十四首·其六一
作者：張伯端
朝代：宋

須將死戶爲生戶，莫執生門號死門。
若會殺機明返覆，始知害裏却生恩。
絕句六十四首·其六三
作者：張伯端
朝代：宋

修行混俗且和光，圓即圓兮方即方。
顯晦逆從人莫測，教人爭得見行藏。
絕句六十四首·其六二
作者：張伯端
朝代：宋

禍福由來互倚伏，還如影響相隨逐。
若能轉此生殺機，返掌之間災變福。
絕句六十四首·其四
作者：張伯端
朝代：宋

偃月鑪中玉蕊生，朱砂鼎內水銀平。
只因火力調和後，種得黄芽漸長成。
絕句六十四首·其四〇
作者：張伯端
朝代：宋

異名同出少人知，兩者玄玄是要機。
保命全形明損益，紫金丹藥最靈奇。
絕句六十四首·其四一
作者：張伯端
朝代：宋

始之有作無人見，及至無爲衆始知。
但見無爲爲要道，豈知有作是根基。
絕句六十四首·其四七
作者：張伯端
朝代：宋

徒施巧僞爲功力，認取他家不死方。
壺內旋添留命酒，鼎中收取返魂漿。
絕句六十四首·其四三
作者：張伯端
朝代：宋

恍惚之中尋有象，杳冥之內覓真精。
有無從此自相入，未見如何想得成。
絕句六十四首·其四九
作者：張伯端
朝代：宋

不識陽精及主賓，知他那箇是疏親。
房中空閉尾閭穴，悞殺閻浮多少人。
絕句六十四首·其四二
作者：張伯端
朝代：宋

黑中有白爲丹母，雄裏藏雌是聖胎。
太一在鑪宜守慎，三田聚寶應三台。
絕句六十四首·其四五
作者：張伯端
朝代：宋

華池飲罷月凝輝，跨箇金龍訪紫微。
從此衆仙相識後，海潮陵谷任遷移。
絕句六十四首·其四八
作者：張伯端
朝代：宋

雪山一味好醍醐，傾入東陽造化鑪。
若過崑崙西北去，張騫方得見麻姑。
絕句六十四首·其四六
作者：張伯端
朝代：宋

要知金液還丹法，須向家園下種栽。
不假吹噓并著力，自然丹熟脫真胎。
絕句六十四首·其四四
作者：張伯端
朝代：宋

四象會時玄體就，五行全處紫金明。
脫胎入口通身聖，無限龍神盡失驚。
西江月
作者：張伯端
朝代：宋

七返硃砂反本，九還金液還真。休將寅子數坤申。但要五行成準。本是水銀一味，周流遍歷諸辰。陰陽數足自通神。出入豈離玄牝。
西江月
作者：張伯端
朝代：宋

不辨五行四象，那分朱汞鉛銀。修丹火候未曾聞。早便稱呼居隱。不背自思己錯，更將錯路教人。誤他永劫在迷津。似恁欺心安忍。
西江月
作者：張伯端
朝代：宋

丹是色身至寶，煉成變化無窮。更於性上究真宗。決了死生妙用。不待他身後世，現前獲福神通。自從龍虎著斯功。爾後誰能繼踵。
西江月
作者：張伯端
朝代：宋

二八誰家奼女，九三何處郎君。自稱木液與金精。遇土卻成三性。更假丁公煅煉，夫妻始結歡情。河車不敢暫留停。運入崑崙峰頂。
西江月
作者：張伯端
朝代：宋

人我眾生壽者，寧分彼此高低。法身通照沒吾伊。念念體分同異。見是何曾是是，聞非未必非非。往來諸用不相知。生死誰能礙你。
西江月
作者：張伯端
朝代：宋

住想修行佈施，果報不離天人。恰如仰箭射浮雲。墜落祗緣力盡。爭似無為實相，還須返樸歸淳。境忘情性任天真。以證無生法忍。
西江月
作者：張伯端
朝代：宋

內藥還同外藥，內通外亦須通。丹頭和合類相同。溫養兩般作用。內有天然真火，爐中赫赫長紅。外爐增減要勤功。妙絕無過真種。
西江月
作者：張伯端
朝代：宋

冬至一陽來服，三旬增一陽爻。月中復卦溯晨潮。望罷乾終姤兆。日又別為寒暑，陽生復起中宵。午時姤象一陰朝。煉藥須知昏曉。
西江月
作者：張伯端
朝代：宋

善惡一時妄念，榮枯都不關心。晦明隱顯任浮沈。隨分肌餐渴飲。神靜湛然常寂，不妨坐臥歌吟。一池秋水碧仍深。風動魚驚盡任。
西江月
作者：張伯端
朝代：宋

天地才經否泰，朝昏好識屯蒙。輻來輳轂水朝宗。妙在抽添運用。得一萬般皆畢，休分南北西東。損之又損慎前功。命寶不宜輕弄。
西江月
作者：張伯端
朝代：宋

妄想不須強滅，真如何必希求。本源自性佛齊修。迷悟豈拘先後。悟則剎那成佛。迷則萬劫淪流。若能一念契真修。滅盡恆沙罪垢。
西江月
作者：張伯端
朝代：宋

對鏡不須強滅，假名權立菩提。色空明暗本來齊。真妄體分兩種。悟則便名靜土，更無天竺曹溪。誰言極樂在天西。了則彌陀出世。
西江月
作者：張伯端
朝代：宋

德行修逾八百，陰功積滿三千。均齊物我與親冤。始合神仙本願。虎兕刀兵不害，無常火宅難牽。寶符降後去朝天。穩駕鸞車鳳輦。
西江月
作者：張伯端
朝代：宋

悟了莫求寂滅，隨緣只接群迷。尋常邪見及提攜。方便指歸實際。五眼三身四智，六度萬行修齊。圓光一顆好摩尼。利物兼能自利。
西江月
作者：張伯端
朝代：宋

我性入諸佛性，諸方佛性皆然。亭亭蟾影照寒泉。一月千潭普現。小則毫分莫識，大時遍滿三千。高低不約信方圓。說甚短長深淺。
西江月
作者：張伯端
朝代：宋

我見時人說性，只誇口急酬機。及逢境界轉痴迷。又與愚人何異。說得便須行得，方名言行無虧。能將慧劍斬魔魑。此號如來正智。
西江月
作者：張伯端
朝代：宋

本自無生無滅，強將生滅區分。只如罪福亦何根。妙體何曾增損。我有一輪明鏡，從來只為蒙分。今朝磨瑩照乾坤。永珍超然難隱。
西江月
作者：張伯端
朝代：宋

欲了無生妙道，莫如自見真心。真心無相亦無音。清淨法身只恁。此道非無外有，非中亦莫求尋。二邊俱遣棄中心。見了名為上品。
西江月
作者：張伯端
朝代：宋

此道至神至聖，憂君分薄難消。調和鉛汞不終朝。早睹玄珠形兆。志士若能修煉，何妨在市居朝。工夫容易藥非遙。說破人須失笑。
西江月
作者：張伯端
朝代：宋

法法法元無法，空空空亦非空。靜喧語默本來同。夢裡何曾說夢。有用用中無用，無功功裡施功。還如果熟自然紅。莫問如何修種。
西江月
作者：張伯端
朝代：宋

牛女情緣道合，龜蛇類秉天然。蟾烏遇朔合嬋娟。二氣相資運轉。本是乾坤妙用，誰能達此深淵。陽陰否隔卻成愆。怎得天長地遠。
西江月
作者：張伯端
朝代：宋

白虎首經至寶，華池神水真金。故知上善利源深。不比尋常藥品。若要修成九轉，先須煉己持心。依時採取定浮沈。進火須防危甚。
西江月
作者：張伯端
朝代：宋

若要真鉛留汞，親中不離家臣。木金間隔會無因。須仗媒人勾引。本性愛金順義，金情戀木慈仁。相吞相陷卻相親。始覺男兒有孕。
西江月
作者：張伯端
朝代：宋

雄裡內含雌質，負陰抱卻陽精。兩般和合藥方成。點化魄纖魂勝。通道金丹一粒，蛇吞立變龍形。雞餐亦乃化鸞鵬。飛入真陽清境。
西江月
作者：張伯端
朝代：宋

魚兔若還入手，自然忘卻筌蹄。渡河筏子上天梯。到彼悉皆遺棄。未悟須憑言說，悟來言說皆非。雖然四句屬無為。此等何須脫離。
見物便見心
作者：張伯端
朝代：宋

見物便見心，無物心不現。
十方通塞中，真心無不遍。
若生知識解，却成顛倒見。
睹境能無心，始見菩提面。
解佩令
作者：張伯端
朝代：宋

修行之士，功勤不小。識五行、逆順顛倒。妙理玄玄，玉爐中、龍蟠虎踞，金鼎內、煉成至寶。陽神鵰體，杳杳冥冥，剎那間、遊遍三島。出入純熟，按捺住、別尋玄妙。合真空，太虛是了。
讀雪竇禪師祖英集
作者：張伯端
朝代：宋

曹溪一水分千派，照古澄今無滯礙。
近來學者不窮源，妄指蹄漥爲大海。
雪竇老師達真趣，大震雷音椎法鼓。
獅王哮吼出窟來，百獸千邪皆恐懼。
或歌詩，或語句，丁寧指引迷人路。
言辭磊落義高深，擊玉敲金響千古。
爭奈迷人逐境留，却將言相尋名數。
真如實相本無言，無下無高無有邊。
非色非空非二體，十方塵剎一輪圓。
正定何曾分語默，取不得兮捨不得。
但於諸相不留心，即是如來真軌則。
爲除妄相將真對，妄若不生真亦晦。
能知真妄兩俱非，方得真心無罣礙。
無罣礙兮能自在，一悟頓消窮劫罪。
不施功力證菩提，從此永離生死海。
吾師近而言語暢，留在世間爲榜樣。
昨宵被我喚將來，把鼻孔穿放杖上。
問他第一義如何，却道有言皆是謗。
贈白龍洞劉道人歌·其一
作者：張伯端
朝代：宋

玉走金飛兩曜忙，始聞花發又秋霜。
徒誇籛壽千來歲，也似雲中一電光。
一電光，何太速，百年都來三萬日。
其間寒暑互煎熬，不覺童顔暗中失。
贈白龍洞劉道人歌·其二
作者：張伯端
朝代：宋

却成恩愛轉牽纏。
及乎精竭身枯朽，誰解教君暫駐延。
暫駐延，既無計，不免將身歸水逝。
但看古往聖賢人，幾箇解留身在世。
身在世，也有方，祗爲時人沒度量。
競向山中尋草木，伏鉛制汞點丹陽。
點丹陽，事迥別，須向坎中求赤血。
捉來離位制陰精，配合調和有時節。
時節正，用媒人，金公姹女結親姻。
金公偏好騎白虎，姹女常駕赤龍身。
虎來靜坐秋山裏，龍向碧潭奮身起。
兩獸相逢戰一場，波浪奔騰如鼎沸。
黄婆丁老助威靈，撼動乾坤走神鬼。
須臾戰罷雲雨收，種箇玄珠在泥底。
從此根芽漸長成，隨時灌溉抱真精。
十月脫胎吞入口，不覺凡身已有靈。
此箇事，世間稀，不是等閒人得知。
夙世若無仙骨分，容易如何得遇之。
得遇之，宜便煉，都緣光景急如箭。
要取魚時須結罾，莫待臨淵空歎羨。
聞君知藥已多年，何不收心煉汞鉛。
休教燭被風吹滅，六道輪迴莫怨天。
近來世上人多詐，盡著布衣稱道者。
問他金木是何般，噤口無言如害啞。
却去伏氣與休糧，別有門庭道路長。
君不見破迷歌裏說，太乙含真法最良。
莫怪言辭多狂劣，只教時人難鑒別。
惟君心與我心同，方敢傾懷向君說。
鍊鉛火候
作者：張伯端
朝代：宋

三十文爻七十武，二百六十分明數。
首尾須教用武烹，中間文火溫溫煮。
鑪中鍊出五彩光，赫赫一粒大如黍。
將來掌上和殻吞，逍遥永作真仙侶。
隨他
作者：張伯端
朝代：宋

萬物縱橫在目前，隨他動靜任譁歡。
圓明定慧終無染，似水生蓮蓮自乾。
句
作者：張佑
朝代：宋

蟹黄鹽滿箸，熊白軟加籩。
句
作者：張佖
朝代：宋

檻外有天皆在照，望中無物敢潛行。
惜花
作者：張佖
朝代：宋

蝶散鶑啼尚數枝，日斜風定更離披。
看多記得傷心事，金谷樓前委地時。
所思
作者：張佖
朝代：宋

空塘水碧春雨微，東風散漫楊柳飛。
依依南浦夢猶在，脈脈高唐雲不歸。
江頭日暮多芳草，極目傷心烟悄悄。
隔江紅杏一枝明，似玉佳人俯清沼。
休向春臺更迴望，銷魂自古因惆悵。
銀河碧海共無情，兩處悠悠起風浪。
春夕言懷
作者：張佖
朝代：宋

風透疏簾月滿庭，倚欄無事倍傷情。
烟垂柳带纖腰軟，露滴花房怨臉明。
愁逐野雲銷不盡，情隨春浪去難平。
幽窗謾結相思夢，欲化西園蝶未成。
春日旅泊桂州
作者：張佖
朝代：宋

暖風芳草竟芊綿，多病多愁負少年。
弱柳未勝寒食雨，好花爭奈夕陽天。
溪邊物色堪圖畫，林畔鶑聲似管弦。
獨有離人開淚眼，强憑杯酒亦潸然。
春晚謠
作者：張佖
朝代：宋

雨微微，烟霏霏，小庭半坼紅薔薇。
鈿箏斜倚畫屏曲，零落幾行金雁飛。
蕭關夢斷無尋處，萬疊春波起南浦。
凌亂楊花撲繡簾，晚窗時有流鶑語。
春江雨
作者：張佖
朝代：宋

雨溟溟，風泠泠，老松瘦竹臨烟汀。
空江冷落野雲重，村中鬼火微如星。
夜驚溪上漁人起，滴瀝篷聲滿愁耳。
子規叫斷獨未眠，罨岸春濤打船尾。
晚次湘源縣
作者：張佖
朝代：宋

烟郭遥聞向晚雞，水平舟靜浪聲齊。
高林带雨楊梅熟，曲岸籠雲謝豹啼。
二女廟荒汀樹老，九疑山碧楚天低。
湘南自古多離怨，莫動哀吟易慘悽。
洞庭阻風
作者：張佖
朝代：宋

空江浩蕩景蕭然，盡日菰蒲泊釣船。
青草浪高三月渡，綠楊花撲一溪烟。
情多莫舉傷春目，愁極兼無買酒錢。
猶有漁人數家住，不成村落夕陽邊。
碧戶
作者：張佖
朝代：宋

碧戶扃魚鎖，蘭窗掩鏡臺。
落花疑悵望，歸燕自裴回。
詠絮知難敵，傷春不易裁。
恨從芳草起，愁爲晚風來。
衣惹湘雲薄，眉分楚岫開。
香濃眠舊枕，夢好醉春杯。
小障明金鳳，幽屏點翠苔。
寶箏橫塞雁，怨笛落江梅。
卓氏仍多酒，相如正富才。
莫教琴上意，翻作鶴聲哀。
秋晚過洞庭
作者：張佖
朝代：宋

征帆初挂酒初酣，暮景離情兩不堪。
千里晚霞雲夢北，一洲霜橘洞庭南。
溪風送雨過秋寺，磵石驚龍落夜潭。
莫把羈魂弔湘魄，九疑愁絕鎖烟嵐。
芍藥
作者：張佖
朝代：宋

香清粉澹怨殘春，蝶翅蜂鬚戀蕊塵。
閒倚晚風生悵望，靜留遲日學因循。
休將薜荔爲青瑣，好與玫瑰作近鄰。
零落若教隨暮雨，又應愁殺別離人。
贈韓道士
作者：張佖
朝代：宋

日暮秋風吹野花，上清歸客意無涯。
桃源寂寂烟霞閉，天路悠悠星漢斜。
還似世人生白髮，定知仙骨變黄芽。
東城南陌頻相見，應是壺中別有家。
送容州中丞赴鎮
作者：張佖
朝代：宋

交趾同星坐，龍泉佩斗文。
燒香翠羽帳，看舞鬰金裙。
鷁首衝瀧浪，犀渠拂嶺雲。
莫教銅柱北，祗說馬將軍。
邊上
作者：張佖
朝代：宋

戍樓吹角起征鴻，獵獵寒旌背晚風。
千里暮烟愁不盡，一川秋草恨無窮。
山河慘澹關城閉，人物蕭條市井空。
只此旅魂招未得，更堪回首夕陽中。
長安道中早行
作者：張佖
朝代：宋

客離孤館一燈殘，牢落星河欲曙天。
雞唱未沈函谷月，雁聲新度灞陵烟。
浮生已悟莊周蝶，壯志仍輸祖逖鞭。
何事悠悠策羸馬，此中辛苦過流年。
題華嚴寺木塔
作者：張佖
朝代：宋

六街晴色動秋光，雨霽憑高只易傷。
一曲晚烟浮渭水，半橋斜日照咸陽。
休將世路悲塵事，莫指雲山認故鄉。
回首漢宮樓閣暮，數聲鐘鼓自微茫。
句
作者：張俊
朝代：宋

嵩嶺便從雲外見，峴山應向雪中看。
三門砥柱
作者：張保源
朝代：宋

鑿開山骨過長河，水土方平敘九歌。
舉世但傳神禹力，誰人知是帝功多。
題釣臺
作者：張保雝
朝代：宋

漢包六合網英豪，一箇冥鴻惜羽毛。
世祖功臣三十二，雲臺何似釣臺高。
丈人觀
作者：張俞
朝代：宋

精氣騰井絡，下臨羣嶽尊。
元真戴天坐，執印朝軒轅。
博望侯墓
作者：張俞
朝代：宋

九譯使車通，君王悅戰鋒。
爭殘四夷國，只在一枝筇。
句·其一
作者：張俞
朝代：宋

高光如有嗣，吳魏豈勝誅。
句·其一〇
作者：張俞
朝代：宋

生涯自笑惟詩在，旋種芭蕉聽雨聲。
句·其一一
作者：張俞
朝代：宋

獨得萬古意。
句·其七
作者：張俞
朝代：宋

欲作外臣誰是友，白雲孤鶴在巖扉。
句·其三
作者：張俞
朝代：宋

萬頃碧波看不盡，一拳孤岫望中明。
句·其九
作者：張俞
朝代：宋

康樂有情遥寄想，青谿句在十三峯。
句·其二
作者：張俞
朝代：宋

可勝亡國恨，猶有愛山心。
句·其五
作者：張俞
朝代：宋

與誰天末分青髻，長向人間畫翠哦。
句·其八
作者：張俞
朝代：宋

昔乃荆棘荒，今爲蕙蘭襲。
句·其六
作者：張俞
朝代：宋

真人自有龍蹻術，可笑長生事戰爭。
句·其四
作者：張俞
朝代：宋

千年黄鶴無消息，滿自空寒萬里秋。
嘉州
作者：張俞
朝代：宋

城分二江急，樹入九峯開。
地隔犍牂繞，人從楚蜀來。
岑公巖
作者：張俞
朝代：宋

池光復涵澈，萬象皆鏡入。
亭觀出浮雲，彤彤映邦域。
左右浮屠宮，巋然爭嶪岌。
孰云南浦陋，今始逢藻飾。
廣州
作者：張俞
朝代：宋

越地春生草，春城瞰渺茫。
朔風驚瘴海，霧雨破南荒。
巨舶通蕃國，孤雲遠帝鄉。
朱槿花二首·其一
作者：張俞
朝代：宋

風雨無人弄晚芳，野橋千樹鬭紅房。
朝榮暮落成何事，可笑紛華不久長。
朱槿花二首·其二
作者：張俞
朝代：宋

朝菌一年迷晦朔，靈蓂千歲換春秋。
如何槿艷無終日，獨倚欄干爲爾羞。
楚中作
作者：張俞
朝代：宋

渺渺洞庭野，蕭蕭黄鶴樓。
水通雲夢浦，人渡沔陽舟。
廣澤侵吳壤，孤城接郢丘。
山分三楚斷，溪入九江流。
寂寞休兵月，紛紜戰國秋。
吳生來赤壁，魏武定荆州。
六代憑形勢，羣雄死寇讐。
淒涼帝子宅，浩蕩禰衡洲。
萬里浮雲暮，千年故國愁。
武昌宮不見，麋鹿自羣游。
歲窮雨夜獨卧山齋
作者：張俞
朝代：宋

歲晏雲深誰與遊，嵓房終夜雨如秋。
不知海上三山夢，何似人間萬戶侯。
游驪山·其一
作者：張俞
朝代：宋

金玉樓臺插碧空，笙歌遞響入天風。
當時國色並春色，盡在君王顧盼中。
游驪山·其二
作者：張俞
朝代：宋

玉帝樓前鎖碧霞，終年培養牡丹芽。
不防野鹿踰坦入，銜出宮中第一花。
白雲樓
作者：張俞
朝代：宋

城上新開百尺樓，白雲人伴白雲留。
山川半倚三吳勝，江漢常吞七澤流。
翠微寺
作者：張俞
朝代：宋

翠微寺本翠微宮，樓閣亭臺數十重。
天子不來僧又死，樵夫時倒一株松。
蠶婦
作者：張俞
朝代：宋

昨日到城廓，歸來淚滿巾。
徧身羅綺者，不是養蠶人。
謁白帝廟
作者：張俞
朝代：宋

孤山扞江口，上有白帝祠。
橫視天下險，萬流皆俯窺。
古殿鎖神物，悲風出陰帷。
天昏瓦棟折，狐鼠亦生威。
優巫日鼓舞，鬼怪生奔馳。
雷霆卷蛟窟，雹火燒松枝。
入戶精魄動，有如陰兵隨。
吁哉漢盜亂，海內遂崩離。
赤龍始潛躍，逐鹿過秦時。
公孫奮神劍，定蜀圖安危。
隴坻開北戶，荆門啟東陲。
長驅百萬衆，日鬭天下師。
羣豪插羽翼，與漢爭雄雌。
兩帝不並立，興亡良可悲。
天運雖有在，聖賢豈無爲。
昭皇攬英傑，襲軌奄重基。
風雲共浩蕩，千古餘寒碑。
威神竟不沒，萬里震南夷。
車湖
作者：張俞
朝代：宋

憶昔車公居此地，遺墟繚繞臨清淵。
惜哉斷石文尚在，野老不識投波瀾。
遊靈巖
作者：張俞
朝代：宋

玉文山後靈巖寺，四百年來選佛場。
滿地白雲關不住，石泉流出落花香。
邛州青霞嶂
作者：張俞
朝代：宋

霧山瓊合自雲川，戶有清溪種玉田。
萬本桃花不知處，幾人曾得問秦年。
邛州青霞嶂·題西山臨江亭
作者：張俞
朝代：宋

南北逢除日，天涯有去舟。
蠻城和雨閉，峽水带春流。
不負新年感，惟多故國愁。
甯無賀新酒，徒此事羈囚。
郴州道
作者：張俞
朝代：宋

南土殊風氣，冬林葉盡丹。
越天無雁度，楚澤有龍蟠。
除夜宿黄沙館書懷
作者：張俞
朝代：宋

窮年撫劍獨無眠，世路危疑倦往還。
夜半無人殘月白，狐鳴梟嘯滿空山。
除日萬州臨江亭
作者：張俞
朝代：宋

南浦逢除日，天涯有去舟。
蠻城和雨閉，峽水带春流。
陪孫之翰太傅登成都樓
作者：張俞
朝代：宋

齪齪古之人，傷心廣陵廢。
遂弦蕪城歌，半夜一揮涕。
蕙紈隨草衰，藻黼歸塵翳。
魂石斂邱封，歌堂從水逝。
薰光杳沈滅，吞恨徒千歲。
我懷吳蜀國，禍亂若符契。
目覽臺城墟，心感君王世。
干戈日馳逐，狼虎爭吞噬。
山河實天塹，城闕巍地肺。
霸力不久炎，倏忽如焚薙。
空餘萬雉城，岌倚寒雲際。
麋鹿玩苹陰，狐狸栖棘衛。
江漢含嗚咽，岷峨抱迢遞。
荒村煙花遥，落日寒風厲。
因知市朝人，自古悲興替。
韓信壇
作者：張俞
朝代：宋

漢用亡臣策，登壇授鉞時。
須知數仞土，曾立太平基。
題溫湯驛·其一
作者：張俞
朝代：宋

夢魂飛入瑶臺路，九霞宮裏曾相遇。
壺天好景自愁人，春水泛花何處去。
題溫湯驛·其三
作者：張俞
朝代：宋

同歡一宵間，平生萬事足。
想得唐明皇，暢哉暢哉福。
題溫湯驛·其二
作者：張俞
朝代：宋

昨夜過溫湯，夢與楊妃浴。
敢將豫讓炭，却對卞和玉。
題隠真谷
作者：張俞
朝代：宋

綿綿褒斜路，窈窈鄭真谷。
斯人已千載，高誼猶在目。
送程給事知越州
作者：張修
朝代：宋

紫泥封詔下天關，青鎖俄虛侍從班。
朝袖暫懷新印綬，繡衣榮過舊家山。
鑒湖風月供吟筆，稽嶺煙霞入醉顔。
宸眷未應容滿歲，使車行被命書還。
題張子正觀察溪風亭二首·其一
作者：張偁
朝代：宋

亭臨流水上，地接古城隈。
日永簷楹靜，春深錦繡開。
鷗隨清漾遠，風雜亂香來。
懷咏北山檄，招邀翠作堆。
題張子正觀察溪風亭二首·其二
作者：張偁
朝代：宋

碧水通三徑，高風重五侯。
知深丹扆眷，未許赤松遊。
山簡暫爲郡，齊公晚得周。
會攽濱海詔，再運釣鼇鈎。
廣勝寺
作者：張傅
朝代：宋

亭險高登畏力微，放懷堪此養天機。
下窺平野遙無際，仰視危簷勢欲飛。
常日羣猿偎檻戲，有時晴靄拂窗歸。
旌軒暫駐聊凝睇，應笑塵中萬事非。
涼軒
作者：張允
朝代：宋

涼軒無限景，茂宰樂清閑。
拂榻夜延月，捲簾時對山。
泉聲來檻曲，野色入簷間。
遙憶琴樽會，吟游路險難。
句·其一
作者：張元
朝代：宋

好著金籠收拾取，莫教飛去別人家。
句·其二
作者：張元
朝代：宋

有心待搦月中兔，更向白雲頭上飛。
詩一首
作者：張元
朝代：宋

夏竦何曾聳，韓琦未是奇。
滿川龍虎舉，猶自說兵機。
雪
作者：張元
朝代：宋

五丁仗劍決雲霓，直取銀河下帝畿。
戰死玉龍三十萬，敗鱗風捲滿天飛。
象鼻岩
作者：張元仲
朝代：宋

會入蒼舒萬斛舟，至今鼻準醮清流。
君王玉輅催行駕，安得身閑伴白鷗。
醴泉歌
作者：張元孝
朝代：宋

君不見齊城城西范公泉，曾照當年范公影。
范公一去不復返，異時此地成佳景。
先賢口澤氣尚存，甘棠遺愛誰能並。
貌公遺像龕公泉，千年恒對佗山嶺。
惟有此山見此公，後樂不廢林泉景。
古來豪傑宦轍經，山川草木皆引領。
不獨照耀翰墨光，抑且品題丹青炳。
顧予昔忝宗伯省，諧世無術傷骨鯁。
一年謫官此羈棲，數向寒泉挽修綆。
冰壺日日潄瓊液，涓滴解使心常醒。
平生頗味海內水，此與金山可並鶚。
膏澤定有鬼神護，清流自與乾坤永。
忽復飄然當去茲，泉聲引韻若爲哽。
坎漥詎測源流深，鳥鵲空噪梧桐冷。
君不見古人飲水必廉泉，臨流洗耳須清潁。
嗟哉此水可洗心，往來祠下宜深省。
翠雲山
作者：張元觀
朝代：宋

未了人間朱墨緣，强顔荒邑又三年。
填胸瞇目皆塵土，直到峰頭始豁然。
不如歸去
作者：張元道
朝代：宋

岷峨路遠萬重雲，錦水繁華一聚塵。
帝子但知歸去好，故家城闕已他人。
摇落
作者：張元道
朝代：宋

摇落梧桐恨，哀吟絡緯愁。
星河橫靜夜，天地入新秋。
冉冉歲云邁，滔滔江自流。
驚風和雁影，吹夢過南樓。
春愁
作者：張元道
朝代：宋

烟翠飽青實，雨紅黏綠苔。
楊花隨夢去，鶑語喚愁來。
吟事春三月，風光酒一杯。
芳心久消歇，已作蕙爐灰。
春深見雁
作者：張元道
朝代：宋

杜若生洲荻已芽，隨陽片影向天涯。
如今不用思歸去，江北江南是一家。
秋意
作者：張元道
朝代：宋

古鐸摇風語夜凉，露漙莎徑咽寒螀。
更長展轉難成寐，擬問希夷覓睡方。
一叢花令·一叢花
作者：張先
朝代：宋

傷高懷遠幾時窮。無物似情濃。離愁正引千絲亂，更東陌、飛絮濛濛。嘶騎漸遙，征塵不斷，何處認郎蹤。雙鴛池沼水溶溶。南北小橈通。梯橫畫閣黃昏後，又還是、斜月簾櫳。沈恨細思，不如桃杏，猶解嫁東風。
九月望日同君謨侍郎泛西湖夜飲
作者：張先
朝代：宋

清歌曲曲酒巡巡，一舉金蕉五十分。
山影與天都在水，風光爲月不留雲。
節回路口千門待，樂過湖心四岸聞。
莫笑閑官奉歡席，自來蒿艾近蘭薰。
于飛樂令·于飛樂
作者：張先
朝代：宋

寶奩開，菱鑑靜，一掏清蟾。新妝臉、旋學花添。蜀紅衫，雙繡蝶，裙縷鶼鶼。尋思前事，小屏風、巧畫江南。怎空教、草解宜男。柔桑暗、又過春蠶。正陰晴天氣，更暝色相兼。幽期訊息，曲房西、碎月篩簾。
偷聲木蘭花
作者：張先
朝代：宋

曾居別乘康吳俗。民到於今歌不足。驪馭徵鞭。一去東風十二年。重來卻擁諸侯騎。寶帶垂魚金照地。和氣融人。清霅千家日日春。
偷聲木蘭花
作者：張先
朝代：宋

畫橋淺映橫塘路。流水滔滔春共去。目送殘暉。燕子雙高蝶對飛。風花將盡持杯送。往事只成清夜夢。莫更登樓。坐想行思已是愁。
偷聲木蘭花
作者：張先
朝代：宋

雪籠瓊苑梅花瘦。外院重扉聯寶獸。海月新生。上得高樓無奈情。簾波不動凝釭小。今夜夜長爭得曉。欲夢高唐。只恐覺來添斷腸。
冬日郡齋書事
作者：張先
朝代：宋

鈴索聲閑按牒稀，怯寒肌骨望春暉。
凝雲垂地雪欲下，高樹無風葉自飛。
水落淺沙魚隊聚，草枯幽隴鹿羣歸。
安人不信彤襜貴，上相還家是錦衣。
勸金船
作者：張先
朝代：宋

流泉宛轉雙開竇。帶染輕紗皺。何人暗得金船酒。擁羅綺前後。綠定見花影，並照與、豔妝爭秀。行盡曲名，休更再歌楊柳。光生飛動搖瓊甃。隔障笙簫奏。須知短景歡無足，又還過清晝。翰閣遲歸來，傳騎恨、留住難久。異日鳳凰池上，為誰思舊。
千秋歲
作者：張先
朝代：宋

數聲鶗鴂。又報芳菲歇。惜春更把殘紅折。雨輕風色暴，梅子青時節。永豐柳，無人盡日飛花雪。莫把么弦撥。怨極弦能說。天不老，情難絕。心似雙絲網，中有千千結。夜過也，東窗未白凝殘月。
南歌子
作者：張先
朝代：宋

殘照催行棹，乘春拂去衣。海棠花下醉芳菲。無計少留君住、淚雙垂。煙染春江暮，雲藏閣道危。行行聽取杜鵑啼。是妾此時離恨、盡呼伊。
南歌子
作者：張先
朝代：宋

蟬抱高高柳，蓮開淺淺波。倚風疏葉下庭柯。況是不寒不暖、正清和。浮世歡會少，勞生怨別多。相逢休惜醉顏酡。賴有西園明月、照笙歌。
南歌子
作者：張先
朝代：宋

醉後和衣倒，愁來殢酒醺。困人天氣近清明。盡日厭厭□臉、淺含顰。睡覺□□恨，依然月映門。楚天何處覓行雲。唯有暗燈殘漏、伴消魂。
南鄉子
作者：張先
朝代：宋

何處可魂消。京口終朝兩信潮。不管離心千疊恨，滔滔。催促行人動去橈。記得舊江皋。綠楊輕絮幾條條。春水一篙殘照闊，遙遙。有個多情立畫橋。
南鄉子
作者：張先
朝代：宋

潮上水清渾。棹影輕於水底雲。去意徘徊無奈淚，衣巾。猶有當時粉黛痕。海近古城昏。暮角寒沙雁隊分。今夜相思應看月，無人。露冷依前獨掩門。
南鄉子
作者：張先
朝代：宋

相併細腰身。時樣宮妝一樣新。曲項胡琴魚尾撥，離人。入塞絃聲水上聞。天碧染衣巾。血色輕羅碎摺裙。百卉已隨霜女妒，東君。暗折雙花借小春。
卜算子
作者：張先
朝代：宋

夢斷寒夜長，坐待清霜曉。臨鏡無人為整妝，但自學、孤鸞照。樓臺紅樹杪。風月依前好。江水東流郎在西，問尺素、何由到。
卜算子慢
作者：張先
朝代：宋

溪山別意，煙樹去程，日落採蘋春晚。欲上徵鞍，更掩翠簾相眄。惜彎彎淺黛長長眼。奈畫閣歡遊，也學狂花亂絮輕散。水影橫池館。對靜夜無人，月高雲遠。一餉凝思，兩袖淚痕還滿。恨私書、又逐東風斷。縱西北層樓萬尺，望重城那見。
句·其一
作者：張先
朝代：宋

愁似鰥魚知夜永，懶同蝴蝶爲春忙。
句·其三
作者：張先
朝代：宋

白怪鱸鄉一旦成，分卻松江半秋色。
句·其二
作者：張先
朝代：宋

霓舟忽艤鱸魚鄉，槎閣卻凌雲漢域。
句·其四
作者：張先
朝代：宋

湖山隱後家空在，煙雨詞亡草自青。
吳江
作者：張先
朝代：宋

春後銀魚霜後鱸，遠人曾到合思吳。
欲圖江色不上筆，靜覓鳥聲深在蘆。
落日未昏聞市散，青天都凈見山孤。
橋南水漲虹垂影，清夜澄光照太湖。
吳興元夕
作者：張先
朝代：宋

朱屋雕屏展，紅筵繡箔遮。
傍雲燈作斗，近樹綵成花。
風月勝千夜，笙歌如一家。
人叢妨過馬，天色誤啼鴉。
銅漏春聲換，銀潢曉影斜。
樓前山未缷，火氣烘朝霞。
和元居中風水洞上祖龍圖韻
作者：張先
朝代：宋

水色風光近使君，浥塵輕雨逐車輪。
暫來不宿宜無恨，多少行春不到人。
喜朝天·踏莎行
作者：張先
朝代：宋

曉雲開。睨仙館陵虛，步入蓬萊。玉宇瓊甃，對青林近，歸鳥徘徊。風月頓消清暑，野色對、江山助詩才。瀟鼓宴，璇題寶字，浮動持杯。人多送目天際，識渡舟帆小，時見潮回。故國千里，共十萬室，日日春臺。睢社朝京非遠，正和羹、民口渴鹽梅。佳景在，吳儂還望，分閫重來。
塞垣春
作者：張先
朝代：宋

野樹秋聲滿。對雨壁、風燈亂。雲低翠帳，煙銷素被，籤動重幔。甚客懷、先自無消遣。更籬落、秋蟲嘆。嘆樊川、風流減。舊歡難得重見。停酒說揚州，平山月、應照棋觀。綠綺為誰彈，空傳廣陵散。但光紗短帽，窄袖輕衫，猶記竹西庭院。老鶴何時去，認瓊花一面。
夜厭厭·夜行船
作者：張先
朝代：宋

昨夜小筵歡縱。燭房深、舞鸞歌鳳。酒迷花困共厭厭，倚朱弦、未成歸弄。峽雨忽收尋斷夢。依前是、畫樓鍾動。爭拂雕鞍蔥蔥去，萬千恨、不能相送。
夢仙鄉
作者：張先
朝代：宋

江東蘇小。夭斜窈窕。都不勝、綵鸞嬌妙。春豔上新妝。肌肉過人香。佳樹陰陰池院。華燈繡幔。花月好、可能長見。離聚此生緣。無計問天天。
天仙子
作者：張先
朝代：宋

十歲手如芽子筍。固愛弄妝偷傅粉。金蕉併為舞時空，紅臉嫩。輕衣褪。春重日濃花覺困。斜雁軋弦隨步趁。小鳳累珠光繞鬢。密教持履恐仙飛，催拍緊。驚鴻奔。風袂飄搖無定準。
天仙子
作者：張先
朝代：宋

坐治吳州成樂土。詔捲風飛來聖語。親輿乞得便藩歸，瑤席主。杯休數。清夜為君歌白苧。花接舊枝新蕊吐。造化不知人有助。看花歲歲比甘棠，嘉月暮。東門路。只恐帶將春色去。
天仙子
作者：張先
朝代：宋

持節來時初有雁。十萬人家春已滿。龍標名第鳳池身，堂阜遠。江橋晚。一見湖山看未遍。障扇欲收歌淚濺。亭下花空羅綺散。檣竿漸向望中疏，旗影轉。鼙聲斷。惆悵不如船尾燕。
天仙子
作者：張先
朝代：宋

水調數聲持酒聽。午醉醒來愁未醒。送春春去幾時回，臨晚鏡。傷流景。往事後期空記省。沙上並禽池上暝。雲破月來花弄影。重重簾幕密遮燈，風不定。人初靜。明日落紅應滿徑。
天仙子
作者：張先
朝代：宋

醉笑相逢能幾度。為報江頭春且住。主人今日是行人，紅袖舞。清歌女。憑仗東風教點取。三月柳枝柔似縷。落絮盡飛還戀樹。有情寧不憶西園，鶯解語。花無數。應訝使君何處去。
失題
作者：張先
朝代：宋

花落春禽啼晚枝，有時香蒂點人衣。
多情盡不如蝴蝶，欲起遺紅貼地飛。
好事近
作者：張先
朝代：宋

月色透橫枝，短葉小花無力。北客一聲長笛，怨江南先得。誰教強半臘前開，多情為春憶。留取大家沈醉，正雨休風息。
好事近
作者：張先
朝代：宋

燈燭上山堂，香霧暖生寒夕。前夜雪清梅瘦，已不禁輕摘。雙歌聲斷寶杯空，妝光豔瑤席。相趁笑聲歸去，有隨人月色。
子山再惠詩見和因又續成子山不以予不才兩發章薦
作者：張先
朝代：宋

清卿恩德重鼇山，詩寄閑棲白首官。
須信夜光誰可得，玉龍沉睡玉淵寒。
定西番
作者：張先
朝代：宋

年少登瀛詞客，飄逸氣，拂晴霓。盡帶江南春色、過長淮。一曲豔歌留別，翠蟬搖寶釵。此後吳姬難見、且徘徊。
定西番
作者：張先
朝代：宋

焊撥紫槽金襯，雙秀萼，兩回鸞。齊學漢宮妝樣，競蟬娟。三十六絃蟬鬧，小弦蜂作團。聽盡昭君幽怨，莫重彈。
定西番
作者：張先
朝代：宋

秀眼謾生千媚，釵玉重，髻雲低。寂寂挹妝羞淚，怨分攜。鴛帳願從今夜，夢長連曉雞。小逐畫船風月，渡江西。
定風波
作者：張先
朝代：宋

素藕抽條未放蓮。晚蠶將繭不成眠。若比相思如亂絮。何異。兩心俱被暗絲牽。暫覺欲歸還是恨。莫問。有情誰通道無緣。有似中秋雲外月。皎潔。不團圓待幾時圓。
定風波令·定風波
作者：張先
朝代：宋

浴殿詞臣亦議兵。禁中頗牧黨羌平。詔卷促歸難自緩。溪館。彩花千數酒泉清。春草未青秋葉暮。□去。一家行色萬家情。可恨黃鶯相識晚。望斷。湖邊亭上不聞聲。
定風波令·定風波
作者：張先
朝代：宋

碧玉篦扶墜髻雲。鶯黃衫子退紅裙。妝樣巧將花草競。相併。要教人意勝於春。酒眼茸茸香拂面。□見。丹青寧似鏡中真。自是有情偏小小。向道。江東誰信更無人。
定風波令·定風波
作者：張先
朝代：宋

西閣明呈奉詔行。南床吏部錦衣榮。中有瀛仙賓與主。相遇。平津選首更神清。溪上玉樓同宴喜。歡醉。對堤杯葉惜秋英。盡道賢人聚吳分。試問。也應旁有老人星。
定風波令·定風波
作者：張先
朝代：宋

談辨才疏堂上兵。畫船齊岸暗潮平。萬乘靴袍曾好問。須信。文章傳口齒牙清。三百寺應遊未遍。□算。湖山風物豈無情。不獨渠丘歌叔度。行路。吳謠終日有餘聲。
射
作者：張先
朝代：宋

射藝功多暮未疲，欲將庭火繼西暉。
弦聲應手裂竹響，旗影翻風戲鳥飛。
竟日中支矜互勝，傍人如堵見終稀。
不知雙燭沙河上，誰得牛心一割歸。
將赴南平宿龍門洞
作者：張先
朝代：宋

此心常欲老林丘，去意徘徊夜更留。
萬客只貪門外過，少人知有洞中遊。
春來猶見龍孫出，靜裏微聞石乳流。
澗水送花通閣底，寺鐘催月落巖頭。
暫時清夢生危枕，明日濃塵擁敝輈。
南是符陽北長舉，所嗟不屬古江州。
少年遊
作者：張先
朝代：宋

帽簷風細馬蹄塵。常記探花人。露英千樣，粉香無盡，驀地酒初醒。探花人向花前老，花上舊時春。行歌聲外，靚妝叢裡，須貴少年身。
少年遊
作者：張先
朝代：宋

碎霞浮動曉朦朧。春意與花濃。銀瓶素綆，玉泉金甃，真色浸朝紅。花枝人面難常見，青子小叢叢。韶華長在，明年依舊，相與笑春風。
少年遊
作者：張先
朝代：宋

聽歌持酒且休行。雲樹幾程程。眼看簷牙，手搓花蕊，未必兩無情。拓夫灘上聞新雁，離袖掩盈盈。此恨無窮，遠如江水，東去幾時平。
少年遊慢
作者：張先
朝代：宋

春城三二月。禁柳飄綿未歇。仙篽生香，輕雲凝紫，臨層闕。歌掌明珠滑。酒臉紅霞發。華省名高，少年得意時節。畫刻三題徹。梯漢同登蟾窟。玉殿初宣，銀袍齊脫，生仙骨。花探都門曉，馬躍芳衢闊。宴罷東風，鞭梢一行飛雪。
山亭宴
作者：張先
朝代：宋

碧波落日寒煙聚，望遙山、迷離紅樹。小艇載人來，約尊酒、商量歧路。衰柳斷橋西，共攜手、攀條無語。水際見鷖鳧，一對對、眠沙漵。西陵松柏青如故。翦煙花、幽蘭啼露。油壁間花驄，那禁得、風吹細雨。饒他此後更思量，總莫似、當筵情緒。鏡面綠波平，照幾度、人來去。
山亭宴慢·山亭宴
作者：張先
朝代：宋

宴亭永晝喧簫鼓。倚青空、畫闌紅柱。玉瑩紫微人，藹和氣、春融日煦。故宮池館更樓臺，約風月、今宵何處。湖水動鮮衣，競拾翠、湖邊路。落花蕩漾愁空樹。曉山靜、數聲杜宇。天意送芳菲，正黯淡、疏煙逗雨。新歡寧似舊歡長，此會散、幾時還聚。試為挹飛雲，問解寄、相思否。
巢烏
作者：張先
朝代：宋

烏啼東南枝，危巢雛五六。
心在安巢枝，一日千往復。
脫網得羣食，入口不入腹。
窮生俾反哺，豈能報成育。
師師令
作者：張先
朝代：宋

香鈿寶珥。拂菱花如水。學妝皆道稱時宜，粉色有、天然春意。蜀綵衣長勝未起。縱亂雲垂地。都城池苑誇桃李。問東風何似。不須回扇障清歌，唇一點、小於珠子。正是殘英和月墜。寄此情千里。
御街行
作者：張先
朝代：宋

夭非花豔輕非霧。來夜半、天明去。來如春夢不多時，去似朝雲何處。遠雞棲燕，落星沈月，紞紞城頭鼓。參差漸辨西池樹。珠閣斜開戶。綠苔深徑少人行，苔上屐痕無數。餘香遺粉，剩衾閒枕，天把多情付。
御街行
作者：張先
朝代：宋

畫船橫倚煙溪半。春入吳山遍。主人憑客且遲留，程入花溪遠遠。數聲蘆葉，兩行霓袖，幾處成離宴。紛紛歸騎亭皋晚。風順檣烏轉。古今為別最消魂，因別有情須怨。更獨自、盡上高臺望，望盡飛雲斷。
怨春風·一斛珠
作者：張先
朝代：宋

無由且住。綿綿恨似春蠶緒。見來時餉還須去。月淺燈收，多在偷期處。今夜掩妝花下語。明朝芳草東西路。願身不學相思樹。但願羅衣，化作雙飛羽。
恨春遲
作者：張先
朝代：宋

欲借紅梅薦飲。望隴驛、音信沈沈。住在柳州東岸，彼此相思，夢去難尋。乳燕來時花期寢。淡月墜、將曉還陰。爭奈多情易感，音信無憑，如何消遣得初心。
惜雙雙·惜分飛
作者：張先
朝代：宋

城上層樓天邊路。殘照裡、平蕪綠樹。傷遠更惜春暮。有人還在高高處。斷夢歸雲經日去。無計使、哀弦寄語。相望恨不相遇。倚橋臨水誰家住。
感皇恩
作者：張先
朝代：宋

廊廟當時共代工。睢陵千里遠，約過從。欲知賓主與誰同。宗枝內，黃閣舊，有三公。廣樂起雲中。湖山看畫軸，兩仙翁。武林嘉語幾時窮。元豐際，德星聚，照江東。
感皇恩
作者：張先
朝代：宋

延壽芸香七世孫。華軒承大對，見經綸。溟魚一息化天津。袍如草，三百騎，從清塵。玉樹瑩風神。同時棠棣萼，一家春。十年身是鳳池人。蓬萊閣，黃合主，遲談賓。
感皇恩
作者：張先
朝代：宋

萬乘靴袍御紫宸。揮豪敷麗藻，盡經綸。第名天陛首平津。東堂桂，重佔一枝春。殊觀聳簪紳。蓬山仙話重，霈恩新。暫時趨府冠談賓。十年外，身是鳳池人。
慶春澤
作者：張先
朝代：宋

豔色不須妝樣。風韻好天真，畫毫難上。花影灩金尊，酒泉生浪。鎮欲留春，傍花為春唱。銀塘玉宇空曠。冰齒映輕唇，蕊紅新放。聲宛轉，疑隨煙香悠揚。對暮林靜，寥寥振清響。
慶春澤
作者：張先
朝代：宋

飛閣危橋相倚。人獨立東風，滿衣輕絮。還記憶江南，如今天氣。正白蘋花，繞堤漲流水。寒梅落盡誰寄。方春意無窮，青空千里。愁草樹依依，關城初閉。對月黃昏，角聲傍煙起。
慶金枝
作者：張先
朝代：宋

青螺添遠山。兩嬌靨、笑時圓。抱雲勾雪近燈看。妍處不堪憐。今生但願無離別，花月下、繡屏前。雙蠶成繭共纏綿。更結後生緣。
採桑子
作者：張先
朝代：宋

水雲薄薄天同色，竟日清輝。風影輕飛。花發瑤林春未知。剡溪不辨沙頭路，粉水平堤。姑射人歸。記得歌聲與舞時。
更漏子
作者：張先
朝代：宋

杜陵春，秦樹晚。傷別更堪臨遠。南去信，欲憑誰。歸鴻多北歸。小桃枝，紅蓓發。今夜昔時風月。休苦意，說相思。少情人不知。
更漏子
作者：張先
朝代：宋

相君家，賓宴集。秋葉曉霜紅溼。簾額動，水紋浮。纈花相對流。薄霞衣，酣酒面。重抱琵琶輕按。回畫撥，抹么弦。一聲飛露蟬。
更漏子
作者：張先
朝代：宋

錦筵紅，羅幕翠。侍宴美人姝麗。十五六，解憐才。勸人深酒杯。黛眉長，檀口小。耳畔向人輕道。柳陰曲，是兒家。門前紅杏花。
望江南·憶江南
作者：張先
朝代：宋

青樓宴，靚女薦瑤杯。一曲白雲江月滿，際天拖練夜潮來。人物誤瑤臺。醺醺酒，拂拂上雙腮。媚臉已非朱淡粉，香紅全勝雪籠梅。標格外塵埃。
望江南·憶江南
作者：張先
朝代：宋

香閨內、空自想佳期。獨步花陰情緒亂，謾將珠淚兩行垂。勝會在何時。厭厭病，此夕最難持。一點芳心無託處，荼縻架上月遲遲。惆悵有誰知。
木蘭花·玉樓春
作者：張先
朝代：宋

人意共憐花月滿。花好月圓人又散。歡情去逐遠雲空，往事過如幽夢斷。草樹爭春紅影亂。一唱雞聲千萬怨。任教遲日更添長，能得幾時抬眼看。
木蘭花·玉樓春
作者：張先
朝代：宋

去年春入芳菲國。青蕊如梅終忍摘。闌邊徒欲說相思，綠蠟密緘朱粉飾。歸來故苑重尋覓。花滿舊枝心更惜。鴛鴦從小自相雙，若不多情頭不白。
木蘭花·玉樓春
作者：張先
朝代：宋

插花勸酒鹽橋館。召節促行龍闕遠。吳船漸起晚潮生，蠻榼未空寒日短。慶門奕世隆宸眷。歸到月陂梅已綻。有情願寄向南枝，圖得洛陽春色看。
木蘭花·玉樓春
作者：張先
朝代：宋

樓下雪飛樓上宴。歌咽笙簧聲韻顫。尊前有個好人人，十二闌干同倚遍。簾重不知金屋晚。信馬歸來腸欲斷。多情無奈苦相思，醉眼開時猶似見。
木蘭花·玉樓春
作者：張先
朝代：宋

檀槽碎響金絲撥。露溼潯陽江上月。不知商婦為誰愁，一曲行人留晚發。畫堂花入新聲別。紅蕊調高彈未徹。暗將深意語膠弦，長願弦絲無斷絕。
木蘭花·玉樓春
作者：張先
朝代：宋

相離徒有相逢夢。門外馬蹄塵已動。怨歌留待醉時聽，遠目不堪空際送。今宵風月知誰共。聲咽琵琶槽上鳳。人生無物比多情，江水不深山不重。
木蘭花·玉樓春
作者：張先
朝代：宋

西湖楊柳風流絕。滿縷青春看贈別。牆頭簌簌暗飛花，山外陰陰初落月。秦姬穠麗雲梳髮。持酒唱歌留晚發。驪駒應解惱人情，欲出重城嘶不歇。
木蘭花·玉樓春
作者：張先
朝代：宋

輕牙低掌隨聲聽。合調破空雲自凝。姝娘翠黛有人描，瓊女分鬟待誰並。弄妝俱學閒心性。固向鸞臺同照影。雙頭蓮子一時花，天碧秋池水如鏡。
木蘭花·玉樓春
作者：張先
朝代：宋

青錢貼水萍無數。臨曉西湖春漲雨。泥新輕燕面前飛，風慢落花衣上住。紅裙空引煙娥聚。雲月卻能隨馬去。明朝何處上高臺，回認玉峰山下路。
木蘭花·玉樓春
作者：張先
朝代：宋

龍頭舴艋吳兒競。筍柱鞦韆遊女並。芳洲拾翠暮忘歸，秀野踏青來不定。行雲去後遙山暝。已放笙歌池院靜。中庭月色正清明，無數楊花過無影。
李少卿宅除夜催妝
作者：張先
朝代：宋

裴李門頭車馬盛，斗杓臨曉欲東迴。
天真都說妝前好，春色偷從夜半來。
園裏花枝燈樹合，月中人影鑑奩開。
詩家無自矜吟筆，不惜鉛華不用催。
次韻清明日西湖
作者：張先
朝代：宋

新火飛煙上柳梢，天供好景助詩豪。
江湖一處逢嘉月，溟海同時得巨鼇。
白水更隨春雨長，青雲不及畫樓高。
千橈插羽鼙聲動，十里驚雷奪暮濤。
次韻蔡君謨侍郎寒食西湖
作者：張先
朝代：宋

飛飛畫檝繞花洲，霽雨浮花出岸流。
誰廣金明爲水戰，自來銀漢有霓舟。
行從使節春尤盛，住買吳山老未由。
人遲歸軒香接路，一分新月管絃樓。
武陵春
作者：張先
朝代：宋

每見韶娘梳鬢好，釵燕傍雲飛。誰掬彤霞露染衣。□玉透柔肌。梅花瘦雪梨花雨，心眼未芳菲。看著嬌妝聽柳枝。人意覺春歸。
武陵春
作者：張先
朝代：宋

秋染青溪天外水，風棹採菱還。波上逢郎密意傳。語近隔叢蓮。相看忘卻歸來路，遮日小荷圓。菱蔓雖多不上船。心眼在郎邊。
歸朝歡
作者：張先
朝代：宋

聲轉轆轤聞露井。曉引銀瓶牽素綆。西園人語夜來風，叢英飄墜紅成徑。寶猊煙未冷。蓮臺香蠟殘痕凝。等身金，誰能得意，買此好光景。粉落輕妝紅玉瑩。月枕橫釵雲墜領。有情無物不雙棲，文禽只合常交頸。晝長歡豈定。爭如翻作春消永。日曈曨，嬌柔懶起，簾押殘花影。
江南柳
作者：張先
朝代：宋

隋堤遠，波急路塵輕。今古柳橋多送別，見人分袂亦愁生。何況自關情。斜照後，新月上西城。城上樓高重倚望，願身能似月亭亭。千里伴君行。
江城子
作者：張先
朝代：宋

小圓珠串靜慵拈。夜厭厭。下重簾。曲屏斜燭，心事入眉尖。金字半開香穗小，愁不寐，恨西蟾。
江城子
作者：張先
朝代：宋

鏤牙歌板齒如犀。串珠齊。畫橋西。雜花池院，風幕卷金泥。酒入四肢波入鬢，嬌不盡，翠眉低。
泛清苕
作者：張先
朝代：宋

綠淨無痕，過曉霽清苕，鏡裡遊人。紅柱巧，綵船穩，當筵主、秘館詞臣。吳娃勸飲韓娥唱，競豔容、左右皆春。學為行雨，傍畫槳，從教水濺羅裙。溪煙混月黃昏。漸樓臺上下，火影星分。飛檻倚，鬥牛近，響簫鼓、遠破重雲。歸軒未至千家待，掩半妝、翠箔朱門。衣香拂面，扶醉卸簪花，滿袖餘熅。
浣溪沙
作者：張先
朝代：宋

樓倚春江百尺高。煙中還未見歸橈。幾時期信似江潮。花片片飛風弄蝶，柳陰陰下水平橋。日長才過又今宵。
浣溪沙
作者：張先
朝代：宋

輕屜來時不破塵。石榴花映石榴裙。有情應得撞腮春。夜短更難留遠夢，日高何計學行雲。樹深鶯過靜無人。
浪淘沙
作者：張先
朝代：宋

腸斷送韶華。為惜楊花。雪球搖曳逐風斜。容易著人容易去，飛過誰家。聚散苦諮嗟。無計留他。行人灑淚滴流霞。今日畫堂歌舞地，明日天涯。
減字木蘭花
作者：張先
朝代：宋

垂螺近額。走上紅裀初趁拍。只恐輕飛。擬倩遊絲惹住伊。文鴛繡履。去似楊花塵不起。舞徹伊州。頭上宮花顫未休。
滿江紅
作者：張先
朝代：宋

飄盡寒梅，笑粉蝶遊蜂未覺。漸迤邐、水明山秀，暖生簾幕。過雨小桃紅未透，舞煙新柳青猶弱。記畫橋深處水邊亭，曾偷約。多少恨，今猶昨。愁和悶，都忘卻。拼從前爛醉，被花迷著。晴鴿試鈴風力軟，雛鶯弄舌春寒薄。但只愁、錦繡鬧妝時，東風惡。
漁家傲
作者：張先
朝代：宋

巴子城頭青草暮。巴山重疊相逢處。燕子佔巢花脫樹。杯且舉。瞿塘水闊舟難渡。天外吳門清霅路。君家正在吳門住。贈我柳枝情幾許。春滿縷。為君將入江南去。
漫天嶺
作者：張先
朝代：宋

不獨高明不可謾，仍知不似泰山安。
五丁破道秦通蜀，卻被行人脚下看。
潤州甘露寺
作者：張先
朝代：宋

丞相高齋半草萊，舊時風月滿亭臺。
地從日月生時見，眼到江山盡處回。
三國是非春夢斷，六朝城闕野花開。
心隨潮水漫漫去，流徧煙邨半日來。
熙州慢
作者：張先
朝代：宋

武林鄉，佔第一湖山，詠畫爭巧。鷲石飛來，倚翠樓煙靄，清猿啼曉。況值禁垣師帥，惠政流入歡謠。朝暮萬景，寒潮弄月，亂峰迴照。天使尋春不早。並行樂，免有花愁花笑。持酒更聽，紅兒肉聲長調。瀟湘故人未歸，但目送遊雲孤鳥。際天杪。離情盡寄芳草。
燕歸梁
作者：張先
朝代：宋

去歲中秋玩桂輪。河漢淨無雲。今年江上共瑤尊。都不是、去年人。水精宮殿，琉璃臺閣，紅翠兩行分。點唇機動秀眉顰。清影外、見微塵。
燕歸梁
作者：張先
朝代：宋

夜月啼烏促亂弦。江樹遠無煙。缺多圓少奈何天。愁只恐、下關山。粉香生潤，衣珠弄彩，人月兩蟬娟。留連殘夜惜餘歡。人月在、又明年。
營妓張溫卿黄子思愛姬宜哥皆葬宿州東過而題詩
作者：張先
朝代：宋

好物難留古亦嗟，人生無物不塵沙。
何時宰樹連雙冢，結就人間並蒂花。
玉樹後庭花·後庭花
作者：張先
朝代：宋

寶床香重春眠覺。魫窗難曉。新聲麗色千人，歌后庭清妙。青驄一騎來飛鳥。靚妝難好。至今落日寒蟾，照臺城秋草。
玉樹後庭花·後庭花
作者：張先
朝代：宋

華燈火樹紅相鬥。往來如晝。橋河水白天青，訝別生星斗。落梅穠李還依舊。寶釵沽酒。曉蟾殘漏心情，恨雕鞍歸後。
玉聯環·解連環
作者：張先
朝代：宋

來時露裛衣香潤。彩絛垂鬢。捲簾還喜月相親，把酒更、花相近。西去陽關休問。未歌先恨。玉峰山下水長流，流水盡、情無盡。
玉聯環·解連環
作者：張先
朝代：宋

南園已恨歸來晚。芳菲滿眼。春工偏上好花多，疑不向、空枝暖。惜恐紅雲易散。叢叢看遍。當時猶有蕊如梅，問幾日上、東風綻。
玉聯環·解連環
作者：張先
朝代：宋

都人未逐風雲散。願留離宴。不須都愛洛城春，黃花訝、歸來晚。葉落灞陵如翦。淚沾歌扇。無由重肯日邊來，上馬便、長安遠。
生查子
作者：張先
朝代：宋

當初相見時，彼此心蕭灑。近日見人來，卻恁相謾諕。休休休便休，美底教他且。匹似沒伊時，更不思量也。
畫堂春
作者：張先
朝代：宋

外潮蓮子長參差。霽山青處鷗飛。水天溶漾畫橈遲。人影鑑中移。桃葉淺聲雙唱，杏紅深色輕衣。小荷障面避斜暉。分得翠陰歸。
百媚娘
作者：張先
朝代：宋

珠闕五雲仙子。未省有誰能似。百媚算應天乞與，淨飾豔妝俱美。若取次芳華皆可意。何處比桃李。蜀被錦紋鋪水。不放彩鴛雙戲。樂事也知存後會，爭奈眼前心裡。綠皺小池紅疊砌。花外東風起。
相思兒令
作者：張先
朝代：宋

春去幾時還。問桃李無言。燕子歸棲風緊，梨雪亂西園。猶有月嬋娟。似人人、難近如天。願教清影長相見，更乞取長圓。
碧牡丹
作者：張先
朝代：宋

步帳搖紅綺。曉月墮，沈煙砌。緩板香檀，唱徹伊家新制。怨入眉頭，斂黛峰橫翠。芭蕉寒，雨聲碎。鏡華翳。閒照孤鸞戲。思量去時容易。鈿盒瑤釵，至今冷落輕棄。望極藍橋，但暮雲千里。幾重山，幾重水。
系裙腰
作者：張先
朝代：宋

惜霜蟾照夜雲天。朦朧影、畫勾闌。人情縱是長情月，算一年年。又能得、幾番圓。欲寄西江題葉字，流不到、五亭前。東池始有荷新綠，尚小如錢。問何日藕、幾時蓮。
翦牡丹
作者：張先
朝代：宋

野綠連空，天青垂水，素色溶漾都淨。柔柳搖搖，墜輕絮無影。汀洲日落人歸，修巾薄袂，擷香拾翠相競。如解凌波，泊煙渚春暝。採絛朱索新整。宿繡屏、畫船風定。金鳳響雙槽，彈出今古幽思誰省。玉盤大小亂珠迸。酒上妝面，花豔媚相併。重聽。盡漢妃一曲，江空月靜。
臨江仙
作者：張先
朝代：宋

自古傷心惟遠別，登山臨水遲留。暮塵衰草一番秋。尋常景物，到此盡成愁。況與佳人分鳳侶，盈盈粉淚難收。高城深處是青樓。紅塵遠道，明日忍回頭。
芳草渡·系裙腰
作者：張先
朝代：宋

主人宴客玉樓西。風飄雪、忽氛霏。唐昌花蕊漸平枝。浮光裡，寒聲聚，隊禽棲。驚曉日，喜春遲。野橋時伴梅飛。山明日遠霽雲披。溪上月，堂下水，並春暉。
芳草渡·系裙腰
作者：張先
朝代：宋

雙門曉鎖響朱扉。千騎擁、萬人隨。風烏弄影畫船移。歌時淚，和別怨，作秋悲。寒潮小，渡淮遲。吳越路、漸天涯。宋王臺上為相思。江雲下，日西盡，雁南飛。
菊花新
作者：張先
朝代：宋

墮髻慵妝來日暮。家在畫橋堤下住。衣緩絳綃垂，瓊樹嫋、一枝紅霧。院深池靜嬌相妒。粉牆低、樂聲時度。長恐舞筵空，輕化作、彩雲飛去。
菩薩蠻
作者：張先
朝代：宋

佳人學得平陽曲。纖纖玉筍橫孤竹。一弄入雲聲。海門江月清。髻搖金鈿落。惜恐櫻唇薄。聽罷已依依。莫吹楊柳枝。
菩薩蠻
作者：張先
朝代：宋

夜深不至春蟾見。令人更更情飛亂。翠幕動風亭。時疑響屜聲。花香聞水榭。幾誤飄衣麝。不忍下朱扉。繞廊重待伊。
菩薩蠻
作者：張先
朝代：宋

憶郎還上層樓曲。樓前芳草年年綠。綠似去時袍。回頭風袖飄。郎袍應已舊。顏色非長久。惜恐鏡中春。不如花草新。
菩薩蠻
作者：張先
朝代：宋

牛星織女年年別。分明不及人間物。匹鳥少孤飛。斷沙猶並棲。洗車昏雨過。缺月雲中墮。斜漢曉依依。暗蛩還促機。
菩薩蠻
作者：張先
朝代：宋

玉人又是匆匆去。馬蹄何處垂楊路。殘日倚樓時。斷魂郎未知。闌干移倚遍。薄倖教人怨。明月卻多情。隨人處處行。
菩薩蠻
作者：張先
朝代：宋

簟紋衫色嬌黃淺。釵頭秋葉玲瓏翦。輕怯瘦腰身。紗窗病起人。相思魂欲絕。莫話新秋別。何處斷離腸。西風昨夜涼。
菩薩蠻
作者：張先
朝代：宋

聞人語著仙卿字。瞋情恨意還須喜。何況草長時。酒前頻共伊。嬌香堆寶帳。月到梨花上。心事兩人知。掩燈羅幕垂。
菩薩蠻
作者：張先
朝代：宋

藕絲衫翦猩紅窄。衫輕不礙瓊膚白。縵鬢小橫波。花樓東是家。上湖閒蕩槳。粉豔芙蓉樣。湖水亦多情。照妝天底清。
菩薩蠻
作者：張先
朝代：宋

雙針競引雙絲縷。家家盡道迎牛女。不見渡河時。空聞烏鵲飛。西南低片月。應恐雲梳髮。寄語問星津。誰為得巧人。
虞美人
作者：張先
朝代：宋

恩如明月家家到。無處無清照。一帆秋色共雲遙。眼力不知人遠、上江橋。願君書札來雙鯉。古汴東流水。宋王臺畔楚宮西。正是節趣歸路、近沙堤。
虞美人
作者：張先
朝代：宋

苕花飛盡汀風定。苕水天搖影。畫船羅綺滿溪春。一曲石城清響、入高雲。壺觴昔歲同歌舞。今日無歡侶。南園花少故人稀。月照玉樓依舊、似當時。
蝶戀花
作者：張先
朝代：宋

檻菊愁煙蘭泣露。羅幕輕寒，燕子雙來去。明月不諳離恨苦。斜光到曉穿朱戶。昨夜西風雕碧樹。獨上高樓，望盡天涯路。欲寄彩箋兼尺素。山長水闊知何處。
蝶戀花
作者：張先
朝代：宋

移得綠楊栽後院。學舞宮腰，二月青猶短。不比灞陵多送遠。殘絲亂絮東西岸。幾葉小眉寒不展。莫唱陽關，真個腸先斷。分付與春休細看。條條盡是離人怨。
蝶戀花
作者：張先
朝代：宋

綠水波平花爛漫。照影紅妝，步轉垂楊岸。別後深情將為斷。相逢添得人留戀。絮軟絲輕無系絆。煙惹風迎，併入春心亂。和淚語嬌聲又顫。行行盡遠猶回面。
蝶戀花
作者：張先
朝代：宋

臨水人家深宅院。階下殘花，門外斜陽岸。柳舞麴塵千萬線。青樓百尺臨天半。樓上東風春不淺。十二闌干，盡日珠簾卷。有個離人凝淚眼。淡煙芳草連雲遠。
行香子
作者：張先
朝代：宋

舞雪歌雲。閒淡妝勻。藍溪水、深染輕裙。酒香醺臉，粉色生春。更巧談話，美情性，好精神。江空無畔，凌波何處，月橋邊、青柳朱門。斷鍾殘角，又送黃昏。奈心中事，眼中淚，意中人。
西江月
作者：張先
朝代：宋

泛泛春船載樂，溶溶湖水平橋。高鬟照影翠煙搖。白紵一聲雲杪。倦醉天然玉軟，弄妝人惜花嬌。風情遺恨幾時消。不見盧郎年少。
西江月
作者：張先
朝代：宋

肅肅秺侯清慎，溫溫契苾知詩。能推惻隱救民飢。況乃義方教子。憲府兩飛鶚薦，士林競賦懷辭。天門正美可前知。入侍鈞天從此。
西江月
作者：張先
朝代：宋

體態看來隱約，梳妝好是家常。檀槽初抱更安詳。立向尊前一行。小打登鉤怕重，盡纏繡帶由長。嬌春鶯舌巧如簧。飛在四條弦上。
謝池春慢
作者：張先
朝代：宋

繚牆重院，時聞有、啼鶯到。繡被掩餘寒，畫幕明新曉。朱檻連空闊，飛絮無多少。徑莎平，池水渺。日長風靜，花影閒相照。塵香拂馬，逢謝女、城南道。秀豔過施粉，多眉生輕笑。鬥色鮮衣薄，碾玉雙蟬小。歡難偶，春過了。琵琶流怨，都入相思調。
贈妓兜娘
作者：張先
朝代：宋

十載芳港澳臺撫白蘋，移舟弄水賞青春。
當時自倚青春力，不信東風解誤人。
踏莎行
作者：張先
朝代：宋

波湛橫眸，霞分膩臉。盈盈笑動籠香靨。有情未結鳳樓歡，無憀愛把歌眉斂。密意欲傳，嬌羞未敢。斜偎象板還偷盰。輕輕試問借人麼，佯佯不覷雲鬟點。
踏莎行
作者：張先
朝代：宋

衾鳳猶溫，籠鸚尚睡。宿妝稀淡眉成字。映花避月上行廊，珠裙摺摺輕垂地。翠幕成波，新荷貼水。紛紛煙柳低還起。重牆繞院更重門，春風無路通深意。
酬周開祖示長調見索詩集
作者：張先
朝代：宋

辯玉當看破石詩，泥沙有寶即山輝。
都廛往往無真璞，誤使人評鼠臘歸。
酬發運馬子山少卿惠與詩
作者：張先
朝代：宋

貢餘應惜點爲山，絕唱兼遺致政官。
嵰地雪甜多不識，吳人未食齒先寒。
醉垂鞭
作者：張先
朝代：宋

朱粉不須施。花枝小。春偏好。嬌妙近勝衣。輕羅紅霧垂。琵琶金畫鳳。雙條重。倦眉低。啄木細聲遲。黃蜂花上飛。
醉垂鞭
作者：張先
朝代：宋

酒面灩金魚。吳娃唱。吳潮上。玉殿白麻書。待君歸後除。勾留風月好。平湖曉。翠峰孤。此景出關無。西州空畫圖。
醉垂鞭
作者：張先
朝代：宋

雙蝶繡羅裙。東池宴。初相見。朱粉不深勻。閒花淡淡春。細看諸處好。人人道。柳腰身。昨日亂山昏。來時衣上雲。
醉桃源·阮郎歸
作者：張先
朝代：宋

仙郎何日是來期。無心雲勝伊。行雲猶解傍山飛。郎行去不歸。強勻畫，又芳菲。春深輕薄衣。桃花無語伴相思。陰陰月上時。
醉桃源·阮郎歸
作者：張先
朝代：宋

落花浮水樹臨池。年前心眼期。見來無事去還思。如今花又飛。淺螺黛，淡胭脂。開花取次宜。隔簾燈影閉門時。此情風月知。
醉桃源·阮郎歸
作者：張先
朝代：宋

雙花連袂近香猊。歌隨鏤板齊。分明珠索漱煙溪。凝雲定不飛。唇破點，齒編犀。春鶯莫亂啼。陽關更在碧峰西。相看翠黛低。
醉眠亭
作者：張先
朝代：宋

松陵江畔客，築室從何年。
世俗徒紛紛，不知李子賢。
在彼既不知，不如醉且眠。
聲名衮衮誰知命，醉非愛酒眠非病。
長江渾渾無古今，羣山回合來相應。
呼奴沽酒不可遲，買魚斫膾煩老妻。
何必紉繩繫飛兔，百年長短空自知。
直將褌蝨視天地，冥冥支枕窮四時。
九衢足塵土，朱門多是非。
秋風老蓴鱸，扁舟何日歸。
醉眠亭
作者：張先
朝代：宋

醉翁家有醉眠亭，爲愛江堤亂草春。
不聽耳邊啼鳥喚，任教風外雜花零。
欲酣未必過此舍，樂甚應宜造大庭。
五柳北窗知此趣，三閭南儗漫孤醒。
醉紅妝
作者：張先
朝代：宋

瓊枝玉樹不相饒。薄雲衣、細柳腰。一般妝樣百般嬌。眉眼細、好如描。東風搖草百花飄。恨無計、上青條。更起雙歌郎且飲，郎未醉、有金貂。
醉落魄·一斛珠
作者：張先
朝代：宋

山圍畫障。風溪弄月清溶漾。玉樓苕館人相望。下若醲醅，競欲金釵當。使君勸醉青娥唱。分明仙曲雲中響。南園百卉千家賞。和氣兼春，不獨花枝上。
醉落魄·一斛珠
作者：張先
朝代：宋

雲輕柳弱。內家髻要新梳掠。生香真色人難學。橫管孤吹，月淡天垂暮。朱唇淺破桃花萼。倚樓誰在闌干角。夜寒手冷羅衣薄。聲入霜林，簌簌驚梅落。
離亭宴
作者：張先
朝代：宋

捧黃封詔卷。隨處是、離亭別宴。紅翠成輪歌未遍。已恨野橋風便。此去濟南非久，惟有鳳池鸞殿。三月花飛幾片。又減卻、芳菲過半。千里恩深雲海淺。民愛比、春流不斷。更上玉樓西，歸雁與、征帆共遠。
雨中花令
作者：張先
朝代：宋

近鬢彩鈿雲雁細。好客豔、花枝爭媚。學雙燕、同棲還並翅。我合著、你難分離。這佛面、前生應佈施。你更看、蛾眉下秋水。似賽九底、見他三五二。正悶裡、也須歡喜。
青門引·青門飲
作者：張先
朝代：宋

乍暖還輕冷。風雨晚來方定。庭軒寂寞近清明，殘花中酒，又是去年病。樓頭畫角風吹醒。入夜重門靜。那堪更被明月，隔牆送過鞦韆影。
韻和上先頓首
作者：張先
朝代：宋

池上飛橋亭外山，野禽偷靜上鈎欄。
晚花露重香偏細，春女衣輕體尚寒。
曲水略殊今日事，南湖曾奉昔人歡。
郡圖可許增新致，幾處模傳畫樣看。
題西溪無相院
作者：張先
朝代：宋

積水涵虛上下清，幾家門靜巖痕平。
浮萍破處見山影，小艇歸時聞棹聲。
入郭僧尋塵裏去，過橋人似鑑中行。
已憑暫雨添秋色，莫放修林礙月生。
飛仙嶺
作者：張先
朝代：宋

路接曉天人近月，真仙去後只雲歸。
嶺頭舊曰上昇日，空有山禽自在飛。
飛石巖
作者：張先
朝代：宋

石破重巖萬客疑，不堪攻玉不支機。
長江風雨來無定，時學零陵燕子飛。
鳳棲梧·蝶戀花
作者：張先
朝代：宋

密宴厭厭池館暮。天漢沈沈，借得春光住。紅翠鬥為長袖舞。香檀拍過驚鴻翥。明日不知花在否。今夜圓蟾，後夜憂風雨。可惜歌雲容易去。東城楊柳東城路。
留題衡嶽觀
作者：張兟
朝代：宋

靈嶽峰前遊古觀，此中何別蕊珠宮。
五雲仙客形皆異，十洞烟花景不同。
鍊藥爐香金石氣，醮星壇冷薜蘿風。
因聞大道修真訣，咫尺三清路可沖。
宮詞·其一
作者：張公庠
朝代：宋

學士經筵論古今，花塼日上兩三尋。
天顔有喜人知否，認得唐虞用意深。
宮詞·其一〇
作者：張公庠
朝代：宋

北斗回杓欲建寅，宮嬪排備立春時。
鐫花貼子留題處，只待金鑾學士詩。
宮詞·其一〇〇
作者：張公庠
朝代：宋

朝退人歸亞禁扃，金吾收仗暫縱橫。
諸郎入省鳴騶鬧，低帽揚鞭一字行。
宮詞·其一一
作者：張公庠
朝代：宋

年華先到未央宮，嬉賞班班四序中。
瀟灑梅花元耐雪，輕狂柳絮不嫌風。
宮詞·其一七
作者：張公庠
朝代：宋

盡道今來花信遲，凌晨宮女探春歸。
寒梅一朵金槃小，已有清香拂御衣。
宮詞·其一三
作者：張公庠
朝代：宋

仙籞梅開淡淡春，夜來微雨滲輕塵。
風和日暖難凋落，不怕倚樓吹笛人。
宮詞·其一九
作者：張公庠
朝代：宋

御柳絲長掛玉欄，不須惆悵百花殘。
還知三月春雖晚，好從金輿看牡丹。
宮詞·其一二
作者：張公庠
朝代：宋

御苑名花約萬栽，芳心俱願日華來。
春風已暖梅先綻，長恨江南冒雪開。
宮詞·其一五
作者：張公庠
朝代：宋

四部韶音進玉卮，千官傾望柘黄衣。
舞頭再拜金階遠，畫鼓連催卷隊歸。
宮詞·其一八
作者：張公庠
朝代：宋

池北池南柳對黄，翠華游幸晝初長。
宮娥從駕知多少，十里朱輪半日香。
宮詞·其一六
作者：張公庠
朝代：宋

二月猶寒未有雷，江梅纔謝小桃開。
宮娥不放珠簾下，待得東風送燕歸。
宮詞·其一四
作者：張公庠
朝代：宋

曉霧溟濛似有無，半殘紅燭動金鋪。
黄鶯不語梨花上，錯認徐熙舊畫圖。
宮詞·其七
作者：張公庠
朝代：宋

月落銀臺初勘契，一聲金鎖禁門開。
千官聳轡爭朝路，騶士籠街宰相來。
宮詞·其七〇
作者：張公庠
朝代：宋

誕聖嘉辰卜萬年，壽觴初進起爐煙。
仙韶纔奏齊天曲，三十六宮人盡傳。
宮詞·其七一
作者：張公庠
朝代：宋

繡幙盤龍四面開，清和時候已春回。
五弦調暢宸衷樂，坐覺薰風萬里來。
宮詞·其七七
作者：張公庠
朝代：宋

宜春苑傍夾城東，從駕宮嬪樂亦同。
偶會不須張錦幕，遊人已在百花中。
宮詞·其七三
作者：張公庠
朝代：宋

自昔豐穰爲上瑞，萬箱騰頌奏君前。
史臣螭陛聞宣付，日曆先書大有年。
宮詞·其七九
作者：張公庠
朝代：宋

柳放金絲搭矮槐，御溝清影見樓臺。
落花流出宮城去，不似武陵容客來。
宮詞·其七二
作者：張公庠
朝代：宋

學士承宣到玉堂，中官鎖院月侵廊。
白麻誕告千官喜，皇子初封一字王。
宮詞·其七五
作者：張公庠
朝代：宋

太皡祠壇數級紅，青旂搖曳日朦朧。
人間未覺東風至，先入宜春小院中。
宮詞·其七八
作者：張公庠
朝代：宋

西苑春深奉翠華，朱欄千萬護珍葩。
不如直上紅樓去，盡見瓊林十里花。
宮詞·其七六
作者：張公庠
朝代：宋

小宴輕陰挑菜時，才人來進賞春詩。
翔鸞臺下梅先萼，射鴨池邊柳未絲。
宮詞·其七四
作者：張公庠
朝代：宋

自古詩人詠具瞻，官儀丞相獨尊嚴。
三衙扣杖一聲喏，只是朱衣略揭簾。
宮詞·其三
作者：張公庠
朝代：宋

秘閣新開別殿西，玉蟾蜍對玉狻猊。
奏書未愜君王意，內省夫人看御批。
宮詞·其三〇
作者：張公庠
朝代：宋

清秋皓月正嬋娟，的歷華星亦徧天。
欲上層樓須穩步，不同平地有金蓮。
宮詞·其三一
作者：張公庠
朝代：宋

承露雙盤插碧空，樓臺更在月明中。
何人傳得花奴曲，羯鼓聲高滿六宮。
宮詞·其三七
作者：張公庠
朝代：宋

月上觚稜進鑰初，持更衛士匝千廬。
動筒忽自銀臺人，把燭君王看捷書。
宮詞·其三三
作者：張公庠
朝代：宋

翩翩紅葉舞霜秋，紫禁人閑約勝遊。
手把金英思泛酒，登高還上去年樓。
宮詞·其三九
作者：張公庠
朝代：宋

天語放朝春雨急，濃雲偏傍禁城低。
喧呼萬馬爭歸路，落絮飛花半作泥。
宮詞·其三二
作者：張公庠
朝代：宋

萬字闌幹菊半開，更憐清露點莓苔。
仙韶使副呈新譜，得旨重陽侍宴來。
宮詞·其三五
作者：張公庠
朝代：宋

治道精深日講求，唐虞功德本優游。
欲知兆姓千官意，萬歲常瞻十二旒。
宮詞·其三八
作者：張公庠
朝代：宋

玉堂催下葳蕤鎖，除授唯容學士知。
丞相捧麻宣讀了，百僚欣愜拜丹墀。
宮詞·其三六
作者：張公庠
朝代：宋

顯謨延閣照西清，玉軸牙籤各有名。
聖略秘機貽萬世，君王垂拱致昇平。
宮詞·其三四
作者：張公庠
朝代：宋

清旦宮中候上番，銀潢輕淡玉鈎殘。
山茶破萼江梅發，盡倚朱欄不避寒。
宮詞·其九
作者：張公庠
朝代：宋

赫日炎風晝鼓遲，中官宣問到黄扉。
傳呼宰相槐街靜，青蓋搖搖未午歸。
宮詞·其九〇
作者：張公庠
朝代：宋

上林隨駕賞芳辰，曲賜黄封臘味醇。
供帳不須勞幕士，垂楊爲蓋草爲茵。
宮詞·其九一
作者：張公庠
朝代：宋

南交司令已清和，滿殿薰風日未斜。
院院迎涼簾盡捲，金槃初賜御園瓜。
宮詞·其九七
作者：張公庠
朝代：宋

中使傳呼喜復忙，盡催歌舞到昭陽。
薰爐煙穗須臾散，無奈衣輕不受香。
宮詞·其九三
作者：張公庠
朝代：宋

月華浮動上階稜，侍宴歸來掩繡屏。
子夜酒醒蘭燭暗，碧紗窗外度流螢。
宮詞·其九九
作者：張公庠
朝代：宋

綺袖時宜不甚寬，自拈刀尺勘雙鸞。
錦茵拂掠春宵靜，怯見飛蛾傍燭盤。
宮詞·其九二
作者：張公庠
朝代：宋

天津一望碧泱泱，宮女移舟逐晚涼。
只見平波紅影動，不知蓮艷間新妝。
宮詞·其九五
作者：張公庠
朝代：宋

宴起昭陽索輦時，鑪香偏上赭紅衣。
金門玉砌明如晝，宮女三千把燭歸。
宮詞·其九八
作者：張公庠
朝代：宋

自勻輕黛怯春寒，巧畫雙眉稱綠鬟。
樓上遠山隨指見，檻中新月對人彎。
宮詞·其九六
作者：張公庠
朝代：宋

夾城西畔小毬場，彩仗彎彎人對行。
一樣驊騮三百疋，金羈更伴綠遊韁。
宮詞·其九四
作者：張公庠
朝代：宋

雪罷嚴寒殆不禁，紫宸朝退禁門深。
君恩委曲人知否，數盞香醪抵百金。
宮詞·其二
作者：張公庠
朝代：宋

朱字衙香伴玉鑪，丁丁蓮漏月來初。
交龍畫燭搖紅影，準擬君王夜讀書。
宮詞·其二〇
作者：張公庠
朝代：宋

過苑中官排辦時，江梅初綻兩三枝。
春寒呵手晨妝罷，簾外人催從駕遲。
宮詞·其二一
作者：張公庠
朝代：宋

共惜流芳甚擲梭，初移夏琯已清和。
百花飛盡酴醾發，留得春光數日多。
宮詞·其二七
作者：張公庠
朝代：宋

選進良家備六宮，仙姿時得本從容。
由來真色生人世，不在巫山十二峰。
宮詞·其二三
作者：張公庠
朝代：宋

三月韶妍賞牡丹，更宜疏雨濕闌干。
隔簾催喚陪春設，不道新妝粉未乾。
宮詞·其二九
作者：張公庠
朝代：宋

後苑宸遊炎日長，宮中彊半坐回廊。
鵁鶄鸂鶒銀塘靜，楊柳梧桐水殿香。
宮詞·其二二
作者：張公庠
朝代：宋

端禮門開班已齊，金莖雙立動晨暉。
君王欲上逍遙輦，玉指纖纖整御衣。
宮詞·其二五
作者：張公庠
朝代：宋

禁掖人閑小小風，彈棋圍坐柳陰中。
正憐美酒杯中綠，又嘆飛花席上紅。
宮詞·其二八
作者：張公庠
朝代：宋

影娥池面碧溶溶，蕩槳佳人夕照中。
雲髻不饒荷葉綠，羅裙未減石榴紅。
宮詞·其二六
作者：張公庠
朝代：宋

仙韶一部選輕盈，獨得君王記姓名。
中使忽來催侍宴，匆匆不許暫調笙。
宮詞·其二四
作者：張公庠
朝代：宋

再坐千官花滿頭，御香煙上紫雲樓。
萬人同向青霄望，鼓笛聲中度彩毬。
宮詞·其五
作者：張公庠
朝代：宋

玉虛新殿勢巑岏，誰見壺中日月閑。
消盡曉霞無一縷，數聲清磬落人間。
宮詞·其五〇
作者：張公庠
朝代：宋

百花成錦柳飛綿，纔度清明上巳前。
繡蓋徐徐紅日永，六宮遊幸不鳴鞭。
宮詞·其五一
作者：張公庠
朝代：宋

鸞帳薰衣賜御香，花陰未動日初長。
人閑相約尋芳去，春困不禁千步廊。
宮詞·其五七
作者：張公庠
朝代：宋

西苑池臺駕幸時，內家朱轂盡陪隨。
滿宮學士多題詠，不減詞臣應制時。
宮詞·其五三
作者：張公庠
朝代：宋

楊花飛去落誰家，紫禁人閑惜歲華。
謾向園林覓春色，折殘枝上兩三花。
宮詞·其五九
作者：張公庠
朝代：宋

浴蘭佳節共歡娛，亭午香飛鵲尾鑪。
萬里開疆元不戰，金匳猶進辟兵符。
宮詞·其五二
作者：張公庠
朝代：宋

欲下金階翦牡丹，夜來風雨怯輕寒。
腰如束素天然細，不爲傷春带自寬。
宮詞·其五五
作者：張公庠
朝代：宋

銀漢橫斜近建章，九重深靜閉蘭房。
六更未覺晨光動，自是仙家日月長。
宮詞·其五八
作者：張公庠
朝代：宋

萱草初長花未開，共知青帝領春回。
珠簾卷上瓊鈎穩，不礙薰風滿殿來。
宮詞·其五六
作者：張公庠
朝代：宋

倦飲情懷春晼晚，宮槐新葉未成陰。
和風習習簾簾捲，輕絮翩翩院院深。
宮詞·其五四
作者：張公庠
朝代：宋

紅芳漸少綠陰多，留得韶光滿內家。
不用金鑪添麝炷，深閨剩掛木香花。
宮詞·其八
作者：張公庠
朝代：宋

晨光初動閣門開，百辟匆匆避路回。
千步畫廊敲杖子，朱衣雙引相公來。
宮詞·其八〇
作者：張公庠
朝代：宋

踏青來往殊無倦，鬥草輸贏且少休。
更上瓊樓三十級，待看春色滿皇州。
宮詞·其八一
作者：張公庠
朝代：宋

冉冉殘暉畫閣西，宮人行樂戀芳時。
遙聞索輦開黄繖，不盡花前半局棋。
宮詞·其八七
作者：張公庠
朝代：宋

東君回馭已春殘，紅日長時人意閑。
玉鼻琵琶聲正急，更憐鶯語亦綿蠻。
宮詞·其八三
作者：張公庠
朝代：宋

倦飲人閑春欲回，日華多處五雲開。
楊花滿地東風轉，半作輕毬袞袞來。
宮詞·其八九
作者：張公庠
朝代：宋

碧瓦鴛鴦勢欲飛，禁門深靜日遲遲。
玉簫吹遍新傳譜，坐看黄鸝數換枝。
宮詞·其八二
作者：張公庠
朝代：宋

雨罷莓苔聊點砌，風停楊柳暫藏樓。
明朝同奉昭陽宴，左右分明試彩毬。
宮詞·其八五
作者：張公庠
朝代：宋

掖庭初選即知名，新學吹簫數曲成。
天上仙姝元不識，人間安得詠傾城。
宮詞·其八八
作者：張公庠
朝代：宋

牡丹花品最爲尊，內苑栽培特地繁。
宮女多情看未足，不離雕檻到黄昏。
宮詞·其八六
作者：張公庠
朝代：宋

禁園春去偶同行，杏子垂垂葉底青。
燒酒初嘗人樂飲，綠槐陰下倒銀瓶。
宮詞·其八四
作者：張公庠
朝代：宋

鬧紫繁紅裹綠枝，一番風雨盡離披。
瑞香獨占深閨暖，簾外春寒都不知。
宮詞·其六
作者：張公庠
朝代：宋

八月金莖露有華，晨曦纔上散餘霞。
朱書十字黄封酒，先賜王公執政家。
宮詞·其六〇
作者：張公庠
朝代：宋

曉漏初傳第一籌，碧霄零露滴清秋。
常娥收拾金波盡，不向鴛鴦瓦上流。
宮詞·其六一
作者：張公庠
朝代：宋

霞散雲消無一毫，四垂天幕露華高。
蘭閨妝罷移紅燭，金斗溫溫熨御袍。
宮詞·其六七
作者：張公庠
朝代：宋

佳人唯是惜韶年，嬾向紅窗理管弦。
錦席安排胡蝶局，深宮不忌賭金錢。
宮詞·其六三
作者：張公庠
朝代：宋

殘暉未落兩三竿，放散笙歌晚思閑。
暫上層樓聊一望，紅塵多處是人間。
宮詞·其六九
作者：張公庠
朝代：宋

聖主憂勤覽萬機，日高前殿步輿歸。
太官進膳傳呼速，御合翩翩入禁扉。
宮詞·其六二
作者：張公庠
朝代：宋

菊吐金英媚晚秋，紫宸朝退幸西樓。
內家排設珠簾捲，鐵網珊珊十二鈎。
宮詞·其六五
作者：張公庠
朝代：宋

交直歸來繡幙開，紅爐互勸辟寒杯。
誰知飛雪輕狂意，倒學佳人舞袖回。
宮詞·其六八
作者：張公庠
朝代：宋

長樂疏鐘常送月，靈和垂柳只從風。
還知天上人難老，顔色年年不減紅。
宮詞·其六六
作者：張公庠
朝代：宋

黄羅雙幅裹除書，新拜昭容稱意無。
真色不勞施粉黛，香閨虛掛十眉圖。
宮詞·其六四
作者：張公庠
朝代：宋

殿琯吹灰報載陽，內家相慶互飛觴。
繡工未必能終日，晝景誰知一線長。
宮詞·其四
作者：張公庠
朝代：宋

宿麥葳蕤綠未迴，惡風惟解卷塵埃。
平明瑞雪深三尺，萬歲聲中賀表來。
宮詞·其四〇
作者：張公庠
朝代：宋

清曉傳宣賜御題，日華初動露華晞。
集英殿上天香散，飛入千人白紵衣。
宮詞·其四一
作者：張公庠
朝代：宋

過臘愆陽隴麥低，御封香合奉精祈。
君王曉入凝華殿，遠近樓臺看雪飛。
宮詞·其四七
作者：張公庠
朝代：宋

過社餘寒迤邐消，東風送暖燕營巢。
皇都春色宜登覽，十二樓高出柳梢。
宮詞·其四三
作者：張公庠
朝代：宋

六宮稱賀各依班，慶誕遙瞻紫氣間。
中貴推排龍喜宴，大臣分奏兩郊壇。
宮詞·其四九
作者：張公庠
朝代：宋

已過清明侍宴稀，綠窗春睡縐羅衣。
殘紅併逐狂風去，只有桐花不解飛。
宮詞·其四二
作者：張公庠
朝代：宋

閶闔門開曉色回，禁塗迢遞接銀臺。
華簪簇簇呼班後，黄傘亭亭過殿來。
宮詞·其四五
作者：張公庠
朝代：宋

上番宮女捲簾時，閃閃寒鴉拂曉啼。
纔索赭迎催進輦，紫宸門外報班齊。
宮詞·其四八
作者：張公庠
朝代：宋

仙籞春妍奉宴嬉，樓臺偏與柳梢宜。
鳴鞘聲入千花去，黄傘低斜步步移。
宮詞·其四六
作者：張公庠
朝代：宋

度臘深宮暖未回，半天金碧照樓臺。
百花須待東風發，只有寒梅傲雪開。
宮詞·其四四
作者：張公庠
朝代：宋

月澹中官放鑰回，倚雲宮殿掖門開。
綵床百步黄羅帕，于闐名王進玉來。
晚春途中
作者：張公庠
朝代：宋

一年春事又成空，擁鼻微吟半醉中。
夾路桃花風雨過，馬啼無處避殘紅。
遊白鶴山
作者：張公庠
朝代：宋

初眠宮柳未成陰，馬上聊爲擁鼻吟。
遠宦情懷消壯志，好花時節負歸心。
別離長恨人南北，會合休辭酒淺深。
欲把春愁閑抖擻，亂山高處一登臨。
郡齋宴坐
作者：張公庠
朝代：宋

爲州容散誕，真慰野人情。
撼膝禪初悟，搖頭句未成。
試香秋院靜，鬥墨午窗明。
已有東歸計，柴扉掩姓名。
句
作者：張公裕
朝代：宋

馬諳舊路行來滑，琴遇知音尚不彈。
海棠
作者：張冕
朝代：宋

海棠栽植遍塵寰，未必成都欲咏難。
山木瓜開千顆顆，水林檎發一攢攢。
初疑紅豆爭頭綴，忽覺燕脂衆手丸。
西蜀僧家根撥小，南荆官舍樹支寬。
高穿羣木無因蔽，平倚危樓最好看。
十畝園林渾似火，數方池面悉如丹。
錦袍萬丈仍連袂，珠被齊光更合歡。
風嫋細腰妝正罷，露晞銅雀淚新乾。
晨曦遠借彤雲暖，秋魄微侵甲帳寒。
會讌豈勞供幄幕，採香應見費龍檀。
穠燒游女青絲髮，殷染妖姬白玉冠。
賓席半移隈茜綬，使車多熱簇雕鞍。
層層排朵縈飛蝶，密密交柯宿翠翰。
詩客早慚矜鏤管，畫工誰敢衒霜紈。
本期相伴千場醉，可忍輕邀百卉殘。
川路尚移隨迅瀨，蕃船猶折出長瀾。
飄零絳雪深盈尺，收拾晴霞散結團。
時去獨應賢者識，色空前有達人觀。
譜爲僊子終須美，實作寒梅況不酸。
五六年來離別恨，春宵頻夢石臺盤。
西園海棠
作者：張冕
朝代：宋

丹葩翠葉競妖濃，蜂蝶翻翻弄暖風。
濯雨正疑宮錦爛，媚晴先奪曉霞紅。
芬菲劍外從來勝，歡賞天涯爲爾同。
却想鄉關足塵土，只應能見畫圖中。
遊黄山留題
作者：張冠卿
朝代：宋

路盡清谿逼畫圖，亂雲深處插天都。
霧開虎豹文姿出，松隠龍蛇怪狀孤。
吐焰香砂收火齊，凌虛精舍礙靈烏。
我來爲訪容成侶，試問丹丘果有無。
海棠
作者：張勉窗
朝代：宋

小春破白惟梅耳，檢點南枝花尚遲。
自是天工薄寒素，東風先到海棠枝。
瑞炭
作者：張勉窗
朝代：宋

百條進自西凉國，易火難灰作瑞看。
想得當時宮殿暖，不知門外有風寒。
宿護法寺
作者：張勳
朝代：宋

亂草織斜陽，天風結曉霜。
摇鞭追馬足，投宿問僧房。
望眼揮清淚，愁雲罩故疆。
客帆更無數，不見祖生航。
句·其一
作者：張勵
朝代：宋

莫言伯道無兒嗣，看取千秋祀事存。
句·其二
作者：張勵
朝代：宋

青林蔽日明爲晦，紺宇生風暑亦秋。
題張公翊清溪圖
作者：張勵
朝代：宋

九華鬰兮江南山，清溪下兮貫山間。
江北騖兮溪東旋，濁湯湯兮清漫漫。
山幾轉兮水幾盤，近交臂兮遠連環。
决天末兮浮雲端，齊之山兮秋之浦。
景晦明兮氣吞吐，草木蓊兮媚林莽。
繡屏張兮翠綃舞，深窈窕兮掩幽塢。
雨吟猿兮風嘯虎，下鳬雁兮泳魴鱮。
商之檣兮漁之罟，互出沒兮更散聚。
樵有舍兮梵有宇，雲巖阿兮棘樊圃。
翬連甍兮岸之滸，弄潺湲兮棹容與。
中橫絕兮梁爲渡，隠孤城兮其西去。
春之朝兮秋之夕，風既清兮月又白。
遐矯首兮俯陳迹，携佳人兮不可得。
空遠望兮中感百，思悠悠兮情惻惻。
悵興亡兮懷今昔，獨茲溪兮無終極。
嗟夫人兮擺塵滓，遙徜徉兮玩山水。
移山川兮置窗几，手舒卷兮千萬里。
輈余車兮秣余馬，往其從兮山之下。
枻吾舟兮泛清瀉，樂魚鳥兮放林野。
願未適兮胡爲者，聊寓言兮公墨畫。
山輝堂
作者：張勸
朝代：宋

蕭蕭松竹蔭華扉，更有虛堂隠翠微。
雲露峰巒橫秀色，月低巖下弄清輝。
分開遠碧鳴泉落，點破寒光白鳥飛。
還似山陰秋霽後，照人懷抱欲忘歸。
詠龍舟
作者：張勸
朝代：宋

兩岸人人開盛宴，飛來飛去如掣電。
明年文場角勝時，也如此日舟人戰。
句
作者：張即之
朝代：宋

十載幾番閑往返，鏞公爲我添眼青。
懷保叔寺鏞公
作者：張即之
朝代：宋

華嚴閣上夜談經，虎嘯風生月正橫。
茶筍家常原有分，簪纓世路本無情。
住閒石屋堪容膝，遇箇詩翁便記名。
臘八日早漫成
作者：張即之
朝代：宋

簿書應接一身兼，減却新詩上筆尖。
媿我世無分寸補，爲農憂有歲時占。
客因年近思家切，人到心閒飲水甜。
昨夜一番鄉屋夢，寒梅香處短筇拈。
自遣用魯山老僧韻
作者：張即之
朝代：宋

心期萬未一能償，海角連宵夢帝鄉。
白髮易生時序短，青雲難致道途長。
有方却病還吞藥，無事消閒只點香。
誰道官居寥落甚，許多風月滿詩囊。
詩一首
作者：張卿
朝代：宋

小小園林矮矮屋，一日房錢一貫足。
官至正郎子讀書，一妻一妾常和睦。
重建羊侯祠和王原叔句
作者：張去惑
朝代：宋

漢江千里清溶溶，惟此南夏奠其中。
因山爲城峙險固，一國形勝何高雄。
嶷然巨首名曰峴，回壓面勢尊且崇。
東扼迅流疑引翼，西峙羣阜如盤龍。
嶔巇峻拔不可擬，絕岸萬丈凌長空。
下闞澄潭迥無際，旁睨比屋幾可封。
天意造物豈虛設，控蠻鎮楚舒隆隆。
自昔登憩且非一，此山振動惟羊公。
有志平吳運祕略，竭心衛晉推元功。
綏懷遠邇人所服，開墾田疇時以豐。
慨然置酒適清曠，中郎幕府賢而通。
語公令望高四海，當與斯山永無窮。
自是綿綿歲歷久，閱碑墮淚存遺蹤。
亭祠浸壞詎可究，山歸民籍木以童。
前知興衰故有日，覽者歎息追無從。
龍圖王公守茲土，修舉廢墜詰初終。
感物思人但長息，剡章疾置聞四聰。
聖宸動色可其請，茲山復興氣象融。
耽耽大厦揭亭宇，肅肅真像嚴祠宮。
遂使靈光享血食，禁樵復祀資恪恭。
大抵有功及民物，盛德期興天地充。
今之視古皆一致，休哉千載懷清風。
遊七星巖
作者：張去華
朝代：宋

桂林平地起山尖，獨此奇峰個個圓。
上應星辰三四點，中藏空洞幾千年。
乘槎客子頻相訪，騎鶴仙人竟不還。
多少南來驄馬客，品題詩句細磨鎸。
贈杜鼎昇
作者：張及
朝代：宋

家本樊川老蜀都，世家冠劍豈寒儒。
年耕尚可儲三載，酒戰猶能敵百夫。
僻愛舜琴湘水弄，每懸孫畫醉仙圖。
孟光笑語長相逐，喚作梁鴻得也無。
贈黄孫二處士
作者：張及
朝代：宋

二公高節厭喧卑，同寄蕭宮共展眉。
玉樹冰壺齊品格，野雲臯鶴本追隨。
泉流指下何人賞，嶽峭毫端祇自知。
綣戀賢侯美風教，故山歸去尚遲遲。
水調歌·水調
作者：張友仁
朝代：宋

石屋勢平曠，峭壁幾巉巖。妙哉天造地設，誰復謂神剜。疇昔涪翁題品，曾說人寰稀有，豈特冠湘南。趁取腳輕健，相與上高寒。避秦者，君莫問，意其間。祖龍文密，至今草木尚愁顏。贏得功成丹鼎，久矣乘風而去，跨鶴與驂鸞。猶有白雲在，鎮日繞禪關。
送梵才大師歸天台·其一
作者：張友道
朝代：宋

詩律密聞高九釋，倦遊歸老舊煙霞。
朝中半是名臣友，時寄新吟壁罩紗。
送梵才大師歸天台·其二
作者：張友道
朝代：宋

久陪譯館清流集，吟苦霜添相頷髭。
厭駐王成思舊隱，年來卻赴白雲期。
寄題靖安呂延平釣臺
作者：張叔夜
朝代：宋

豫章富人物，歷數煩僂指。
先生釣璜孫，盛德邈相似。
却顧徐洪輩，瑣瑣詎足記。
修竹照清漪，邂逅聊復爾。
吾君邁周文，未省獵渭水。
矧此江之湄，相距數千里。
會遇偶有時，必爲蒼生起。
岐王宮侍兒落髮爲尼
作者：張叔夜
朝代：宋

六尺輕羅染麴塵，金蓮步穩襯湘裙。
從今不入襄王夢，剪盡巫山一朵雲。
延真秋屏軒
作者：張叔敏
朝代：宋

鳥回山色隠如城，碧落人歸依舊青。
好向中間安一榻，何須更畫遶牀屏。
肖梅香
作者：張吉甫
朝代：宋

江村招得玉妃魂，化作金爐一炷雲。
但覺清芬暗浮動，不知碧篆已氤氳。
春收東閣簾初下，夢想江湖被更熏。
真似吾家雪溪上，東風一夜隔籬聞。
湯公洞
作者：張同甫
朝代：宋

萬點波光映古丘，林深雲鎖洞門秋。
是誰訂我重來約，携手相將到白頭。
秋日憶友
作者：張同甫
朝代：宋

閶闔風高白露秋，蘆花如雪動邊愁。
故人迢遞天南北，明月娟娟獨倚樓。
夢中作
作者：張君房
朝代：宋

亭尤逢夜竹，不識自知音。
朦朧望明月，終得拂青塵。
雨中望蓬萊山
作者：張君房
朝代：宋

重簾垂密雨，孤夢隔秋宮。
紅爐九華暗，香消芳思融。
仙忻望不及，鶴信遣誰通。
但云許玉斧，寧知張巨公。
句
作者：張君禔
朝代：宋

石間佛足明如玉，山外神光散作燈。
句
作者：張唐卿
朝代：宋

一舉首登龍虎榜，十年身到鳳凰池。
詩一首
作者：張唐民
朝代：宋

陰風碧裏鱗鱗瓦，落日紅中縷縷煙。
無訟正如高隠地，隆冬方似早春天。
州民富庶風光好，誰信常憂滿二年。
送程給事知越州二首·其一
作者：張唐民
朝代：宋

瑣闥修文極禁清，蓬萊宮闕擁旄行。
舳艫所至笙歌鬧，里閈重來道路榮。
舉世幾人居我地，全吳無限讀書生。
受恩老吏攀轅切，滿肚埃塵詩不成。
送程給事知越州二首·其二
作者：張唐民
朝代：宋

夕郎賢撰固清崇，公若居之受未充。
節似冰霜文似錦，才如風雨氣如虹。
仙舟菡萏香來枕，鈴閣江山秀入空。
薄俗莫輕量用捨，吾民時自有窮通。
題捫參閣
作者：張唐民
朝代：宋

訟簡民淳羨小州，兩衙纔退似歸休。
一懷山果三勝酒，暮掩青峯即下樓。
偈一首
作者：張唐英
朝代：宋

言生本不生，言滅本不滅。
覺路自分明，勿與迷者說。
句
作者：張唐英
朝代：宋

西掖詞臣舊處游，南隆隠客敞廬幽。
題傳舍
作者：張唐英
朝代：宋

先帝昭陵土未乾，又聞永厚葬衣冠。
小臣有淚皆成血，忍向東風看牡丹。
七夕歌
作者：張商英
朝代：宋

河東美人天帝子，機杼年年勞玉指。
織成雲霧紫綃衣，辛苦無懽容不理。
帝憐獨居無與娛，河西嫁得牽牛夫。
貪懽不歸天帝怒，謫歸却踏來時路。
但令一歲一相逢，七月七日橋邊渡。
上元秭歸溪西社火點燈·其一
作者：張商英
朝代：宋

百丈遊燈遶石坡，溪西保社事黄魔。
草花灼灼迎新福，腰鼓鼕鼕踏舊歌。
上元秭歸溪西社火點燈·其二
作者：張商英
朝代：宋

溪西燈社寶蓮臺，一點光明遠更開。
料得長楊宮裏見，却疑仙火下雲來。
上巳艤舟漢口命駕鳳栖成二絕句·其一
作者：張商英
朝代：宋

上巳嬉游集漢陽，雲收雨霽日舒光。
瑞烟和氣橫寥廓，何用蘭亭祓不祥。
上巳艤舟漢口命駕鳳栖成二絕句·其二
作者：張商英
朝代：宋

池上澄輝凍已銷，陽和巧思著花梢。
殘雲斷靄歸何處，翠幰紅帷遍樂郊。
中秋夜寄克道運使
作者：張商英
朝代：宋

不見柯山客，中秋月又圓。
夜分清滴露，天末淡收烟。
念遠情非俗，凌虛骨欲仙。
素琴明此恨，相與對嬋娟。
中臺
作者：張商英
朝代：宋

中臺岌岌最堪觀，四面林峰擁翠巒。
萬壑松聲心地嚮，數條山色骨毛寒。
重重燕水東南闊，漠漠黄沙西北寬。
總信文殊歸向者，大家高步白雲端。
乾明寺
作者：張商英
朝代：宋

隔垣禪律兩招提，却是人心咫尺迷。
百億須彌四天下，憑君爲我指東西。
五臺山
作者：張商英
朝代：宋

五頂嵯峨接太虛，就中偏稱我師居。
毒龍池畔雲生早，猛獸巖前客過疏。
冰雪滿山銀點綴，香花徧地錦舒鋪。
展開坐具長三尺，方佔山河五百餘。
偈一首
作者：張商英
朝代：宋

五老機緣共一方，神鋒各向袖中藏。
明朝老將登壇看，便請橫矛戰一場。
偈二首·其一
作者：張商英
朝代：宋

亂雲堆裏數峰高，絕學高人此遯逃。
無奈俗官尋住處，前驅一喝散猿猱。
偈二首·其二
作者：張商英
朝代：宋

久嚮黄龍山裏龍，到來只見住山翁。
須是背觸拳頭外，別有靈犀一點通。
凈明塔
作者：張商英
朝代：宋

月滿汾川寶鐸寒，誰來此地葬金棺。
育王得道行空際，尊者飛光出指端。
天上凝雲常覆定，人間劫火漫燒殘。
三千世界無留跡，聊向閻浮示涅槃。
凌雲行
作者：張商英
朝代：宋

我本耕釣夫，素嗜山水樂。
補吏來旴江，潜解組綬縛。
獨上凌雲行，青梯入寥廓。
萬象富觀覽，四面峻巖壑。
天風襲衣襟，斷霞半空落。
仙家雞犬鳴，驚起巢松鶴。
勝遊最後時，萍梗念漂泊。
回首顧人間，佳景滿城郭。
北臺
作者：張商英
朝代：宋

北臺高峻碧崔嵬，多少遊人到便迴。
怕見目前生地獄，愁聞耳畔發風雷。
七星每夜霑峰頂，六出長年積澗隈。
若遇黑龍靈懆者，人間心念自然灰。
南峰寺
作者：張商英
朝代：宋

寺據南峰頂，僧傳北祖禪。
孤雲飛遠嶠，落日滿平川。
法界窮三大，河山遍大千。
香燈方丈小，又結一來緣。
南臺
作者：張商英
朝代：宋

迢迢策杖上南臺，北望清凉眼豁開。
二片烟霞籠紫府，萬年松徑鎖蒼苔。
人遊靈境涉溪去，我訪真容踏頂來。
前後三三知者少，衲僧到此費徘徊。
南鄉子
作者：張商英
朝代：宋

向晚出京關。細雨微風拂面寒。楊柳堤邊青草岸，堪觀。只在人心咫尺間。酒飲盞須乾。莫道浮生似等閒。用則逆理天下事，何難。不用雲中別有山。
南鄉子
作者：張商英
朝代：宋

瓦缽與磁甌。閒伴白雲醉後休。得失事常貧也樂，無憂。運去英雄不自由。彭越與韓侯。蓋世功名一土丘。名利有餌魚吞餌，輪收。得脫那能更上鉤。
句·其一
作者：張商英
朝代：宋

天連遠水三吳闊，人倚危樓萬象低。
句·其一〇
作者：張商英
朝代：宋

贊唐山石裂半岸，壅遏波濤雪霜起。
句·其一一
作者：張商英
朝代：宋

櫓聲嘔啞下巴東，路接陽臺十二峰。
句·其一七
作者：張商英
朝代：宋

靈官召集役神鵲，直渡銀河橫作橋。
句·其一三
作者：張商英
朝代：宋

楠生石合頭陀出，此記傳聞歲月遙。
句·其一九
作者：張商英
朝代：宋

秦庭繁杏兩株開。
句·其一二
作者：張商英
朝代：宋

因尋太上長生訣，偶到青城大面山。
句·其一五
作者：張商英
朝代：宋

四時積雪瞻岷嶺，三派飛泉出洞天。
句·其一八
作者：張商英
朝代：宋

不向廬山尋落處，象王鼻孔謾遼天。
句·其一六
作者：張商英
朝代：宋

空將淚作雨滂沱，淚痕有盡愁無竭。
句·其一四
作者：張商英
朝代：宋

水味甘腴偏宜煮，茗非陸羽莫能辨。
句·其七
作者：張商英
朝代：宋

星文占地讖，巽水直江流。
句·其三
作者：張商英
朝代：宋

安得將相似仲山。
句·其九
作者：張商英
朝代：宋

欲到嶮頭尋怪石，夜來春水漲前溪。
句·其二
作者：張商英
朝代：宋

湖上青山一抹高，烟中草木細如毫。
句·其二〇
作者：張商英
朝代：宋

庭前積水過不流，落葉千片水上浮。
憐花不忍見凋謝，風力顛猛摧嬌柔。
句·其二三
作者：張商英
朝代：宋

分付着身先引去，免教人道販私茶。
句·其二二
作者：張商英
朝代：宋

如障如屏如繡畫，似幢似蓋似旌旗。
句·其二五
作者：張商英
朝代：宋

鶴髮飄飄紫府仙，摩娑金狄不知年。
句·其二四
作者：張商英
朝代：宋

最憐高塚臨官道，細細烟莎編燒痕。
句·其五
作者：張商英
朝代：宋

靈山會上別世尊，各以願力濟群生。
子勿誚我徒經營，手眼太少難支撐。
句·其八
作者：張商英
朝代：宋

雖贋猶堪貴，前賢况可師。
句·其六
作者：張商英
朝代：宋

每聞回列進，不覺寸心忙。
句·其四
作者：張商英
朝代：宋

大士慈悲度有情，亦要時節因緣并。
也應笑我空經營，雖多手眼難支撐。
吳孟宗
作者：張商英
朝代：宋

孟宗泣竹冬笋生，豈是青青竹有情。
大抵主張非有物，人心但莫負幽明。
和前韵
作者：張商英
朝代：宋

東湖水落露堤沙，舟過湖心藻荇斜。
野逕小橋穿竹巷，烟村疏柳間蘆花。
新秔炊熟胭脂白，活鯽珍於丙穴嘉。
飲散肩輿乘皓月，燭籠何用兩行紗。
和劉尉赤岸上巳·其一
作者：張商英
朝代：宋

教池天氣不勝情，携手聊同陌上行。
洛禊嬉遊修故事，楚歌歡笑集村氓。
慕潘珍果盈車擲，挑卓幽琴滿座傾。
爲報蘭亭王逸少，且無今日管弦聲。
和劉尉赤岸上巳·其二
作者：張商英
朝代：宋

采蘭時節近清明，朝野歡娛值太平。
坦率從來如庾亮，窮愁素不學虞卿。
三年陽渚成何事，一覺邯鄲悟此生。
把酒花前須醉倒，肯教風雨落繁英。
和孫右司沅州道上過元夕
作者：張商英
朝代：宋

三五皇州夜色鮮，使車方事武陵蠻。
華燈邈想端門外，翠輦初臨太一還。
月滿九衢聞舜樂，雲開雙闕見堯顔。
自憐風雨新城道，陟彼崔嵬我馬艱。
四賢堂
作者：張商英
朝代：宋

文昭文定與文忠，內翰元之共四公。
政事風流俱第一，典刑人物更誰同。
能詩只有東坡老，到處唯尋六一翁。
欲遣滁陽招作客，五星同聚此堂中。
孤憤吟二首·其一
作者：張商英
朝代：宋

平津諛武帝，堯舜未爲聰。
歸來東閣士，稱頌比周公。
勢利變人心，上下交相蒙。
低顔望眉睫，一喜生春風。
優游卒茲歲，安知朝野空。
孤憤吟二首·其二
作者：張商英
朝代：宋

青青一本桑，下可百夫息。
泠泠一井泉，上有千人汲。
千里以爲郡，百里以爲邑。
生齒豈不繁，教化繄爾力。
何事北窗人，歎此徒勞職。
宋老生殉難詩
作者：張商英
朝代：宋

血戰保孤城，嗟哉宋老生。
身甘殉隋難，義不屈唐兵。
骨已塵埃盡，光猶日月爭。
裴劉等死耳，誰重復誰輕。
平陽道中過上元
作者：張商英
朝代：宋

元夕吾何處，吾行次晉郊。
樂棚垂葦席，燈柱縛松梢。
俚婦朱雙臉，村夫赤兩骹。
春田誇積雪，酒膽醉仍杪。
挽老蘇先生
作者：張商英
朝代：宋

近來天下文章格，盡是之人咳唾餘。
方喜丘園空繐帳，何期簫吹咽轜車。
一生自抱蕭張術，萬古空傳楊孟書。
大志未酬身已沒，爲君雙淚濕衣裾。
擬峴亭
作者：張商英
朝代：宋

英雄往事堪歎息，欄干徙倚情何極。
學取山翁醉似泥，不同羊祜謀人國。
望仙曲
作者：張商英
朝代：宋

麻姑王蔡迹已往，望仙亭在孤峰上。
朝見五雲飛，暮見五雲歸。
雲飛雲歸自今古，仙來仙去誰可知。
勿望仙，望仙目眩徒茫然。
白石可煮誰能言，不愛插翼沖青天。
玉池且酌太和酒，一醉壽同天地久。
陶陶與物任浮沉，肯顧霞衣雲組綬。
朱涇船子禪師
作者：張商英
朝代：宋

蘆葦蕭蕭江岸秋，長天獨月向西流。
離鈎三寸無人道，笑倚蘭橈自點頭。
東臺
作者：張商英
朝代：宋

迢迢雲水涉峰巒，漸覺天低宇宙寬。
東北分明睹大海，西南咫尺望長安。
圓光化現珠千顆，聳日初昇火一團。
風雨每從巖下起，那羅洞裏有龍蟠。
步虛詞
作者：張商英
朝代：宋

珠珮珊珊路絕塵，鳳凰山上夕朝真。
甘棠美政行南國，列宿寒光拱北辰。
篆冷金盤雲屋曉，書飛玉闕洞天春。
一聲遼鶴歸傳報，壽益君王福在民。
歸州
作者：張商英
朝代：宋

歸州男子屈靈均，歸鄉女兒王昭君。
山窮林薄不肥沃，生爾才貌空絕群。
男爲逐臣沉湘水，女嫁穹廬夫萬里。
漢宮無色楚無人，醜陋險邪君自喜。
江陵
作者：張商英
朝代：宋

地連雲夢水無邊，天斷夷陵欲盡山。
曾是劉虬高飲地，不知何處扣玄關。
涪州
作者：張商英
朝代：宋

瘴地風雲早，溫天氣候催。
窮冬不見雪，正月已聞雷。
淩雲行
作者：張商英
朝代：宋

麻姑何代仙，南城有遺壇。
雙練飛絕巘，天風逼人寒。
枯螺抱怪石，幾見海水乾。
清都在何許，烟霧不可干。
宮闕鏤白玉，輜軿駕朱鸞。
念非粗濁質，可以超雲端。
沖虛盡塵滓，變化生羽翰。
悠悠戚施子，汲汲營餔餐。
頎然碩且大，軀幹壓馬鞍。
奉養恐不至，齒髮忽已殘。
呼吸一時絕，枯骸積巑岏。
膝行望碧落，霄露零衣冠。
願聞道之妙，不用擲米丹。
人間寧足樂，棄去夫何難。
游綿山
作者：張商英
朝代：宋

夕陽返照影流東，點點寒鴉過遠峰。
漁叟罷竿收釣餌，牧童吹笛弄西風。
日光隠隠沉滄海，山色青青聳碧空。
萬壑千崖增秀麗，往來人在畫圖中。
溪亭二首·其一
作者：張商英
朝代：宋

林檎園北小橋南，水綠山青不易兼。
戴勝降時桑破甲，駕犁啼處稻抽尖。
柳因倒植風流甚，花爲新移蓓蕾纖。
獨碾雲龍坐溪石，幾人今夕共銀蟾。
溪亭二首·其二
作者：張商英
朝代：宋

蕭寺回環石磴間，山光草色遠相連。
坐中清景追唐蹟，門外紅塵接渭川。
落澗飛泉千丈玉，過牆修竹一梢烟。
畫工誰繪當時巧，移得江南在眼前。
溳陰亭
作者：張商英
朝代：宋

駕言晨出溳臺隅，溳上登臨酒拍壺。
不似峴山羊叔子，心隨漢水欲吞吳。
濮公山
作者：張商英
朝代：宋

野陂衰草接荒城，千里浮光點太清。
不與衆山爲伴侶，自然八面露崢嶸。
偶因仕宦身來到，漸遠塵埃眼更明。
問道膝行無處所，渡頭新月小舟橫。
牡丹
作者：張商英
朝代：宋

落日賓朋醉帽斜，笙歌一曲上雲車。
頗知春色隨軒去，不見東庵滿檻花。
留題慧山寺
作者：張商英
朝代：宋

咸陽獲重之明年，五月端午予泛船。
二閘新成洞常潤，組練直貫吳松川。
淮南柁師初入浙，借問邑里猶茫然。
茶經舊說慧山泉，海內知名五十年。
今日親來酌泉水，一見信異傳聞千。
置茶適自建安到，青杯石臼相爭先。
輾羅萬過玉泥膩，小瓶蟹眼湯正煎。
乳頭雲脚蓋盞面，吸嗅入鼻消睡眠。
滌釜操壺貯甘液，緘題遠寄朱門宅。
仙人見水是瑠璃，乃知陸羽非凡客。
睢陽五老圖
作者：張商英
朝代：宋

德政調元向道閒，天朝詔許實辭冠。
丹心耿耿懸象魏，青史昭昭照玉桓。
晚節友賢陽鳳暖，老年憂世谷駒寒。
太平猶自存龜鑑，後進儀刑仰慕看。
神仙
作者：張商英
朝代：宋

土木形容殷七七，水雲情性許閒閒。
身中火棗無人會，此藥元來便駐顔。
秋興亭
作者：張商英
朝代：宋

風送片帆來北客，霜凋萬木見東州。
湖光碧湛郎官水，葦岸黄深鸚鵡洲。
秘魔巖
作者：張商英
朝代：宋

閱盡龍宮五百函，三年不下秘魔巖。
須知別有安身處，脫却如來鶻臭衫。
秭歸·其一
作者：張商英
朝代：宋

亂石烏牛伏，驚濤白馬奔。
大家齊拭目，看我過龍門。
秭歸·其二
作者：張商英
朝代：宋

驚心烏石蓮花淖，過眼黄牛竹節灘。
征棹直從中溜去，好山只得片時看。
立秋會監司
作者：張商英
朝代：宋

片葉飛空忽報秋，玉醅浮蟻恰新篘。
相逢昂飲聊乘興，萬事從它一日休。
端午偶題
作者：張商英
朝代：宋

孤忠不屈赴湘流，甘與干逢地下遊。
若共蛟龍爭口食，何如附會楚王休。
端午同子宣平嵐榭晚酌望南山而有作
作者：張商英
朝代：宋

相見常嗟相聚稀，平嵐危榭對斜暉。
牛羊遍野草初綠，槐柳成陰春已歸。
頂上緋生麋角解，嘴邊黄盡燕初飛。
白頭共作天涯客，幾向南山詠式微。
端午獻扇
作者：張商英
朝代：宋

紈扇新成獻乃翁，草堂虛寂起清風。
欲知妙用真無有，不離而今掌握中。
競渡
作者：張商英
朝代：宋

龍舟鼓笛和吳歌，采索纏筒弔汨羅。
文腿千人齊舉棹，豈知湖海有風波。
笋二首·其一
作者：張商英
朝代：宋

臥病十餘日，不見西軒竹。
稚子忽報言，新笋抽五六。
笋二首·其二
作者：張商英
朝代：宋

長江縈繞地膏腴，風氣相連不甚殊。
自是苦根分彼此，致令苦笋勝宜都。
答平禪師
作者：張商英
朝代：宋

吐舌耳聾師已曉，搥胸祇得哭蒼天。
盤山會裏翻筋斗，到此方知普化顛。
聖燈
作者：張商英
朝代：宋

雲貼西山日出東，一輪明相現雲中。
修行莫道無榜模，只恐修行落斷空。
臨終偈
作者：張商英
朝代：宋

幻質朝章八十一，漚生漚滅誰人識。
撞破虛空歸去來，鐵牛入海無消息。
與劉跛子飲市橋
作者：張商英
朝代：宋

遷客湖湘召赴京，輪蹄迎迓一何榮。
爭如與子市橋飲，且免人間寵辱驚。
苦根
作者：張商英
朝代：宋

壑源山勢上連雲，合占南州第一春。
自有化工鍾粹氣，時生靈葉奉嚴宸。
華陽洞
作者：張商英
朝代：宋

素虎斑虬躡紫烟，幾看滄海變桑田。
赤城玉笥尋真後，又到華陽第八天。
蔣坊寺賜老僧
作者：張商英
朝代：宋

九十光陰欠五年，寒灰枯木老雲泉。
眼明尚可穿針鼻，齒硬猶能嚼石蓮。
疑是合知諸佛印，果然別得一枝禪。
不因看破真贓物，安得囊中出小編。
蛇谷道中聞杜宇
作者：張商英
朝代：宋

高杉何亭亭，北接岢嵐山。
如何蜀杜宇，飛鳴來此間。
羽翼誤爾身，浩蕩迷鄉關。
日長岩谷迥，口角流朱殷。
我亦有先廬，三峨出塵寰。
別來二十年，仕宦髮欲斑。
豈不懷西歸，青葱映潺湲。
有翼尚飄泊，無翼何時還。
西臺
作者：張商英
朝代：宋

寶臺高峻足穹蒼，獅子遺蹤八水傍。
五色雲中遊上界，九重天外看西方。
三時雨淚龍宮冷，一夜風飄月桂香。
土石尚能消罪障，何勞菩薩放神光。
見山亭
作者：張商英
朝代：宋

簾捲疏烟醉眼開，浮雲飛盡見崔嵬。
苦嗟霖雨遮藏久，深謝晴風列致來。
丹桂有時明月滿，舊山無路白猿哀。
禪僧指我真空理，心火茫然一夜灰。
解脫禪師道場
作者：張商英
朝代：宋

聖凡路上絕纖痕，解脫文殊各自論。
東土西天無着處，佛光山下一龕存。
詠戲仙亭
作者：張商英
朝代：宋

濃洄江水瀉高灘，中有神龍久屈蟠。
衆樂妙音時響亮，雙娃長袖忽闌珊。
世間變化無非幻，閣上登臨正好歡。
觀幻見真真亦幻，谷花巖草謾凭闌。
詩一首
作者：張商英
朝代：宋

野僧迎客下烟嵐，試問如何是翠巖。
門近洪崖千尺井，石橋分水繞松杉。
護國寺
作者：張商英
朝代：宋

薄宦區區可歎嗟，寂寥寒館過村家。
神錐豈向囊中出，寶劍聊憑醉後誇。
就祿勉持毛義檄，讀書空滿惠生車。
掩關不識青春好，一夜狂風已落花。
讀書燈
作者：張商英
朝代：宋

小籠疏四面，明紙罩孤燈。
自小共寒熱，相親如友朋。
舊書曾遞照，新燭莫相憎。
幾爲吟詩苦，留光到夙興。
貓
作者：張商英
朝代：宋

白玉狻猊藉錦茵，寫經湖上凈名軒。
吾方大謬求前定，爾亦何知不少喧。
出沒任從倉內鼠，鑽窺寧似檻中猿。
高眠永日長相對，更約冬裘共足溫。
賦新繁周表權如詔亭
作者：張商英
朝代：宋

烏犀解軸黄金裝，吳綾蜀錦鸞鳳翔。
歐虞飛毫灑中詔，帝曰咨汝田曹郎。
汝能教子以義方，濟濟來仕吾國光。
賁汝爵秩及身章，潜德晦耀吾豈忘。
田曹有亭在繁上，舊以義方揭亭榜。
安知教子三千年，契合前言被天奬。
翰林爲易如詔名，春入丘園添氣象。
里老來觀歸責兒，急尋字解治王詩。
綵衣朱旛典便郡，簡池太守真汝師。
贈博士承議
作者：張商英
朝代：宋

南歸遷客氣平和，磊落胸中所得多。
白日過從唯陸諝，清宵夢想適維摩。
裴徊未忍捐雞肋，寂寞猶能顧雀羅。
好與鄉人敦薄俗，莫因哺啜負岷峨。
贈玉巖
作者：張商英
朝代：宋

四圍岩谷上通天，岩底幽人抱腹眠。
不羨莊鵬摶九萬，肯隨齊客列三千。
養成白雪高歌調，散盡黄金有簡編。
野鹿今朝入城市，爲余有意下林泉。
跋胡德林七夕
作者：張商英
朝代：宋

鼓盆新恨度良宵，悵望仙娥未見邀。
會取天河離合意，何曾靈鵲久成橋。
進仰山瑞禾詩宋大雅十三章·其一
作者：張商英
朝代：宋

彼修者禾，其穗七兮。
夐古所無，今感格兮。
進仰山瑞禾詩宋大雅十三章·其一〇
作者：張商英
朝代：宋

帝宅中天，何知其然。
四方郡國，咸奏豐年。
豐年之象，何以昭宣。
爰有異粟，八節如鞭。
進仰山瑞禾詩宋大雅十三章·其一一
作者：張商英
朝代：宋

一本之上，雙莖相向。
穗葉敷榮，挺拔尋丈。
進仰山瑞禾詩宋大雅十三章·其一三
作者：張商英
朝代：宋

彼修者禾，其實駢羅。
天子萬年，本枝蕃多。
進仰山瑞禾詩宋大雅十三章·其一二
作者：張商英
朝代：宋

高而不危，神力扶持。
同而能異，濟物是宜。
進仰山瑞禾詩宋大雅十三章·其七
作者：張商英
朝代：宋

乃疏禁網，及釋青枉。
流徒賜還，鹿解禽放。
戴恩和順，涵泳曠蕩。
父子怡怡，朋友交餉。
進仰山瑞禾詩宋大雅十三章·其三
作者：張商英
朝代：宋

皇帝孝仁，羹牆神考。
遹追先猷，三代之道。
炳然規模，百世之寶。
敢弗祇從，率意改造。
進仰山瑞禾詩宋大雅十三章·其九
作者：張商英
朝代：宋

職是善化，有赫臨下。
陰陽泰通，薰蒸陶冶。
惠兩柔風，太和塞野。
滲漉百嘉，芃芃禾稼。
進仰山瑞禾詩宋大雅十三章·其二
作者：張商英
朝代：宋

歲在庚辰，利見大人。
十有二祀，而紀庚寅。
乾坤六子，遇庚則新。
大人法天，有革有因。
進仰山瑞禾詩宋大雅十三章·其五
作者：張商英
朝代：宋

乃戢干戈，不勤遠略。
煩斂是蠲，冗官是削。
屏斥浮虛，尊敦儉樸。
舳艫尾銜，泝流通洛。
進仰山瑞禾詩宋大雅十三章·其八
作者：張商英
朝代：宋

百度孔修，德澤滂流。
官知奉法，吏畏納賕。
農夫熙熙，服我先疇。
桴鼓不鳴，奠枕靡憂。
進仰山瑞禾詩宋大雅十三章·其六
作者：張商英
朝代：宋

泉幣既平，商旅雲行。
四民樂化，迭爲重輕。
進仰山瑞禾詩宋大雅十三章·其四
作者：張商英
朝代：宋

蔽自淵衷，恪遵熙豐。
法非補完，熙豐是同。
進賀冬至
作者：張商英
朝代：宋

燭滿天街曉漏長，杜門牢落歎臺綱。
金吾六卒閑私第，玉笋千官守未央。
五貴訏謨恩盜賊，一朝新事劾風霜。
堯天咫尺橫雲霧，遙慶南山萬壽觴。
遊天平山
作者：張商英
朝代：宋

洞天金闕天平爵，層{山廛}石崖寒玉削。
突兀雲生縹緲間，鬅鬆樹大侵寥廓。
蒼鹿挨摧北斗魁，耍猿弄損南辰角。
碑文壓破石鼇頭，琅玕爛折玉兔脚。
背岩松柏碧森森，向日雜花紅灼灼。
遮礙林慮半壁天，琢成雲漢千里壑。
宮宰爐燒延壽香，避秦採得長生藥。
風物依稀紫府宮，嵐光繚繞朱陵閣。
路轉樵人目下迷，桃源仙子心無錯。
千形萬狀天平山，剖判玄黄天地作。
遊青原山
作者：張商英
朝代：宋

所至紛紛簿領堆，也須風月洗塵埃。
明朝相與尋師去，况是同行掉臂來。
過新城院
作者：張商英
朝代：宋

昔讀旴川集，嘗聞泰伯賢。
新城文刻在，往事野僧傳。
氣格終驚俗，光芒合貫天。
田翁不知價，只得十千錢。
過梁口
作者：張商英
朝代：宋

迢迢一水遶千山，桑柘陰陰聚落寬。
好事莫傳江上信，漁樵自不識衣冠。
金精山留題
作者：張商英
朝代：宋

秦亡項滅漢罷兵，分王宗室皆連城。
西方女子不用事，張氏有婦懷金精。
吳山之下吳水曲，石鼓峰巒翠相矗。
山幽水邃閨閣嚴，二八芳年貌如玉。
吳王聞知心欲狂，珠琲繒纊羅千箱。
苦憑青翼致消息，陳說富貴誇膏粱。
玉人冷笑吾當許，汝第爲吾開洞府。
洞成賦詩悲下土，悲哉下土人皆苦。
飄飄仙袂淩上蒼，天街昴畢騰輝光。
使回千里澀進步，目極五雲空斷腸。
吳王悒悒忽不樂，入顧後宮情索寞。
仙凡會合竟何年，多謝君王鑿洞天。
銀杏
作者：張商英
朝代：宋

鴨脚半熟色猶青，紗囊馳寄江陵城。
城中朱門翰林宅，清風六月吹簾旌。
玉纖雪椀白相照，爛銀殻破玻璃明。
雪
作者：張商英
朝代：宋

六出飄蕭萬瓦乾，冰壺天地不容看。
金門賀客螭頭冷，草閣吟終粟瓦寒。
故人家在西溪上，欲叩柴門興已闌。
靈泉寺著華嚴合論作
作者：張商英
朝代：宋

合論流通七卷經，點教開眼示群生。
不須天女添瓶水，自有靈泉一派清。
青原山七祖塔
作者：張商英
朝代：宋

一派青原出少林，信衣到此只傳心。
尋常示衆無人會，盡向廬陵米價尋。
頌一首
作者：張商英
朝代：宋

馬師一喝大雄峰，深入髑髏三日聾。
黄蘗聞之驚吐舌，江西從此立宗風。
頌一首
作者：張商英
朝代：宋

鼓寂鍾沉托鉢回，巖頭一拶語如雷。
果然只得三年活，莫是遭他受記來。
頭陀巖
作者：張商英
朝代：宋

半間囗室安禪地，蓋代功名不易磨。
白囗老龍歸海去，巖中留得老頭陀。
題介公廟
作者：張商英
朝代：宋

十九年從晉重耳，艱棘憂危同踐履。
田中乞食桑下謀，繭足周旋垂萬里。
一心奉事不自欺，逆知天意開公子。
及河忽聞舅犯言，如以朝衣蹈泥滓。
鄙夫豈可與同行，携母入山甘隠藏。
公子歸來霸業强，築壇踐土尊天王。
大夫卿士環佩鏘，斬袪寺人紛頡頏。
念子昔者皆奔亡，舍我長逝情怛傷。
大蒐縱火焚山岡，烈焰不肯回剛腸。
嗟乎義士不可量，何人謬作龍蛇章。
題天平山撲豬嶺
作者：張商英
朝代：宋

玉皇不禁上天梯，半築臨崖與斗齊。
昨日我因尋藥到，祇疑驚起日中雞。
題太平興龍寺
作者：張商英
朝代：宋

蕩蕩東風着物華，渡江初喜絕塵沙。
蔽空杉徑四百里，在處旗亭三五家。
山葉半青茶未過，水畦漫白稻初芽。
慇懃說似潭園侶，南北隨鄉不是誇。
題真浄肖像
作者：張商英
朝代：宋

雲庵綱宗，能用能照。
冷面嚴眸，神光獨耀。
孰傳其旨，覿露唯肖。
前悅後洪，如融如肇。
題關公像
作者：張商英
朝代：宋

月缺不改光，劍折不改鋩。
月缺白易滿，劍折尚带霜。
勢利尋常事，難屈志士腸。
男兒有死節，可殺不可量。
題風水洞
作者：張商英
朝代：宋

嶺頭松竹自生寒，兩穴茫茫徹鬼關。
風竊虎威時弄草，泉欺龍睡故離山。
不嫌淅瀝驚塵耳，聊挹清冷洗病顔。
窗外月高湘簟冷，更無閒夢到人間。
香林院
作者：張商英
朝代：宋

瑟瑟松上風，冥冥竹間露。
窗虛簟色寒，石側蒼苔古。
長廊寂無人，殿閣下鈴語。
此意兩蕭然，徘徊不能去。
高光堡道中
作者：張商英
朝代：宋

故碾迎朝日，高光眩晚霞。
峰巒成地勢，桑柘似人家。
柳葉依牆密，溪流刷石斜。
土氓尊使者，再拜饋酥茶。
龍眼
作者：張商英
朝代：宋

托根初不異南山，十八妖嬈带渥丹。
玉潤滿苞甘露浥，文綃團蹙絳紗丸。
便爲仙苑千年果，回笑幽皋九畹蘭。
禮法門寺真身塔
作者：張問
朝代：宋

衆生瞻窣堵，迴向大覺身。
內顧六尺軀，一雨無諸塵。
耆英會詩
作者：張問
朝代：宋

槐庭二老樂堯仁，盛集高年洛水濱。
華衮具瞻雖禮絕，白頭序齒却情親。
清閑几席同禪院，山野巾裘似隠淪。
尊酒椒香纔過節，池塘草色已催春。
白公酣暢吟哦內，衛武康强笑語頻。
豈獨丹青傳不朽，潛欣風俗欲還淳。
芝田鶴戲調形健，蓮葉龜遊納息勻。
商皓寂寥拘小隠，漢疏局促止家人。
莫因氣貌疑丹竈，自有光陰寄大椿。
復得兼謨爲重客，恐遺元爽在編民。
神仙可學今方信，道術相忘久益真。
滿座交歡祝眉壽，羣生五福託鴻鈞。